Usul undi percaya terhadap PM Anwar dibentang di Dewan Rakyat

KUALA LUMPUR, 19 Dis – Usul Undi Percaya terhadap Ahli Parlimen Tambun Datuk Seri Anwar Ibrahim sebagai Perdana Menteri dibentangkan di Dewan Rakyat hari ini untuk mendapatkan keabsahan memimpin Kerajaan Perpaduan.

Usul tersebut dibentangkan oleh Timbalan Perdana Menteri Datuk Seri Fadillah Yusof pada Mesyuarat Pertama Penggal Pertama Parlimen ke-15 yang bersidang selama dua hari mulai hari ini, dan disokong seorang lagi Timbalan Perdana Menteri Datuk Seri Dr Ahmad Zahid Hamidi.

Fadillah ketika mengemukakan usul tersebut berkata menyedari prospek ekonomi dunia tahun hadapan dijangka mengalami kemelesetan, adalah penting Kerajaan Perpaduan mendapat sokongan dalam kalangan Ahli-ahli Dewan Rakyat.

Keputusan Pilihan Raya Umum Ke-15 (PRU15) menyaksikan situasi Parlimen tergantung apabila tiada parti politik atau gabungan parti politik memperoleh majoriti mudah.

Fadillah ketika membentangkan usul tersebut merafak penghargaan atas perkenan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah serta Raja-Raja Melayu melantik Anwar sebagai Perdana Menteri ke-10.

Beliau berkata Kerajaan Perpaduan komited untuk menggalas amanah rakyat dan sedang giat melaksanakan segala gerak kerja termasuk menyusun strategi baharu bagi mempersiapkan negara menghadapi cabaran politik, ekonomi, sosial dan perubahan persekitaran.

Beliau berkata pentadbiran Kerajaan Perpaduan akan berlandaskan prinsip tadbir urus yang baik, keadilan serta kesaksamaan sosial termasuk usaha-usaha reformasi bidang-bidang tertentu.

“Kerajaan Perpaduan berikrar dengan iltizam yang jitu untuk terus menstabilkan iklim politik, memakmurkan ekonomi, menyatupadukan semua rakyat Malaysia yang berbilang kaum serta mengangkat martabat Malaysia di mata dunia,” katanya.

Justeru kata beliau, Ahli Parlimen perlu mengambil ketetapan dan berikrar memberi sokongan sepenuhnya terhadap kepimpinan Anwar bagi melaksanakan tugas dan tanggungjawabnya.


91 pencawang elektrik di Pahang dan Johor ditutup sementara

KUALA LUMPUR 3 Jan. – Berikutan situasi banjir dan hujan lebat berterusan di Negeri Pahang dan Johor, Tenaga Nasional Berhad (TNB) telah menutup 91 pencawang elektrik di dua negeri tersebut, menurut sumber portal Astro Awani.

TNB menerusi satu kenyataan petang tadi memaklumkan, setakat jam 6 petang, 67 pencawang elektrik di Jengka, Maran, Jerantut dan Raub, Pahang serta 24 lagi pencawang di Johor Bahru, Kulai, Johor Jaya, Kota Tinggi dan Kluang, Johor telah dihenti tugas bagi tujuan keselamatan.

“Seramai 2,300 pengguna di Pahang dan 3,900 pengguna di Johor masih belum mendapat semula bekalan elektrtik setakat ini,” katanya menerusi kenyataan tersebut.

Dalam pada itu, TNB turut mengingatkan orang ramai agar sentiasa berhati-hati mengendalikan peralatan elektrik sewaktu musim banjir selain menghubungi TNB Careline di talian 15454 sekiranya berlaku pemindahan atau kerosakan.


MCMC nafi sekat akses portal berita antarabangsa

KUALA LUMPUR 25 Ogos – Suruhanjaya Komunikasi dan Multimedia Malaysia (MCMC) menafikan dakwaan berhubung satu mesej di aplikasi WhatsApp, kononnya agensi itu menyekat akses kepada artikel terbitan portal berita antarabangsa.

Kenyataan itu menyatakan, penelitian mendapati pautan-pautan (URL) berita dari portal seperti Nikkei Asia, Yahoo News!, Reuters, Al-Jazeera, The Guardian dan Washington Post secara sengaja atau kebetulan diubah suai atau dipendekkan.

“Tindakan itu sekali gus menyebabkan sebarang klik pada pautan-pautan tersebut akan membawa pengguna ke halaman yang menunjukkan seperti artikel tersebut tidak lagi wujud.

“Penelitian turut mendapati artikel-artikel berkenaan masih wujud, boleh diakses dan tidak dipadamkan atau diturunkan oleh portal-portal berita berkenaan seperti yang didakwa,” menurut kenyataan tersebut.


Melaka perkenal subsektor pelancongan agama

BANDA HILIR 10 April. – Kerajaan negeri menerusi Bahagian Promosi Pelancongan (BPP) memperkenalkan subsektor Pelancongan Agama sebagai subsektor Pelancongan baharu di Melaka.

Ketua Menteri Datuk Seri Utama Sulaiman Md Ali berkata, sub sektor itu bagi mempromosi keunikan pelbagai kaum, perayaan dan tempat ibadah bagi semua kaum dan agama di Melaka.

Jelasnya, penganjuran acara pelancongan itu secara tidak langsung membantu mempromosi negeri bersejarah ini ke persada dunia sekali gus merealisasi sasaran 6.2 juta pelancong tahun ini.

“Majlis Selawat Ihya’ Ramadan ini juga diadakan bagi menyambut dan memeriahkan pembukaan semula Menara Taming Sari (MTS) kepada umum dan menarik kehadiran pelancong ke Melaka,” katanya.

Selain itu, kerajaan negeri BPP juga sedang giat mempromosikan Pakej Melakan Visit Melaka 3.0 & Pakej 2 Days 1 Night [email protected].

Pakej ini berlangsung sehingga 31 Disember 2021 bagi menggalakkan rakyat
Melaka dan seluruh negara melancong di negeri ini dengan tawaran diskaun sehingga 60 peratus.

Hadir sama Pengerusi Jawatankuasa Pelancongan dan Warisan negeri, Datuk Muhammad Jailani Khamis dan Pengerusi Jawatankuasa Kesihatan dan Antidadah negeri, Datuk Rahmad Mariman.


Jumlah kes COVID-19 meningkat tiga peratus minggu lepas

KUALA LUMPUR, 5 Mei – Jumlah kes COVID-19 yang dilaporkan pada Minggu Epidemiologi ke-17 (ME 17/2023) iaitu dari 23 hingga 29 April 2023, meningkat sebanyak tiga peratus iaitu daripada 4,817 kes pada minggu sebelumnya kepada 4,963 kes, berikutan musim perayaan.

Ketua Pengarah Kesihatan Datuk Dr Muhammad Radzi Abu Hassan dalam kenyataan hari ini berkata berdasarkan data daripada Pusat Kesediaan Krisis dan Tindak Balas (CPRC) Kementerian Kesihatan, jumlah kemasukan pesakit COVID-19 ke fasiliti kesihatan awam turut meningkat daripada 4.8 peratus bagi setiap 100,000 populasi pada ME sebelumnya kepada 5.8 peratus pada ME-17.

“Pesakit kategori satu dan dua meningkat daripada 1.4 peratus kepada 1.8 peratus, manakala pesakit kategori tiga, empat dan 5  meningkat daripada 1.3 peratus kepada 2.0 peratus.

“Peratus pengisian katil fasiliti COVID-19 juga bertambah sebanyak 3.0 peratus bagi bukan kritikal dan katil Unit Rawatan Rapi (ICU), sementara peratusan pesakit COVID-19 memerlukan alat bantuan pernafasan (ABP) meningkat 0.2 peratus,” katanya.

Katanya majoriti pesakit yang dimasukkan ke hospital adalah golongan berisiko tinggi seperti individu dengan komorbid dan warga emas, namun peningkatan itu tidak membebankan perkhidmatan kesihatan dan hospital masih beroperasi seperti biasa.

Pada masa yang sama, KKM menjangkakan kemungkinan berlaku sedikit peningkatan kes COVID-19 akan berlaku susulan pergerakan dan perjumpaan sanak saudara dan sahabat handai ketika sambutan Hari Raya dan Hari Wesak lalu.

Justeru, KKM menggalakkan orang ramai untuk memakai pelitup muka sekiranya bergejala ketika aktiviti kunjung mengunjung bagi melindungi keluarga, jiran dan sahabat handai daripada mendapat jangkitan COVID-19.

Bagi mengawal jangkitan COVID-19 berikutan sesi persekolahan yang telah bermula pada minggu ini, KKM turut menasihati pelajar, guru dan kakitangan untuk mengamalkan prosedur operasi standard yang ditetapkan.


Kerajaan perlu perkenal undang-undang pengurusan plastik

Presiden CAP Mohideen Abdul Kader berkata Malaysia adalah antara destinasi utama bagi pengeksport sisa plastik dilihat menjadi perniagaan yang menguntungkan namun ia menimbulkan masalah serius terhadap alam sekitar serta hidupan disebabkan kekurangan peraturan dan pengawasan oleh pihak berkuasa.

“Hal ini berlaku kerana plastik yang tidak sesuai untuk dikitar semula mungkin dilupuskan melalui pembakaran, justeru ia melepaskan bahan kimia toksik ke dalam alam sekitar ataupun mungkin dibuang ke tapak pelupusan sampah.

Katanya, menurut kajian dilakukan CAP sejak 1998 ke atas plastik terpakai yang dikitar semula menjadi pelet mendapati bahawa terdapat bahan kimia dalam pelet tersebut boleh membahayakan kesihatan.

“CAP mendapatkan pelet plastik kitar semula daripada pengitar plastik yang mengeksport dan menjual pelet tersebut kepada pengeluar tempatan untuk dijadikan produk baharu.

“Kesemua pelet itu dianalisis dan terbahagi kepada tiga kumpulan yang mengandungi bahan kimia berbahaya iaitu penstabil UV benzotriazole, bahan kalis api berbromin dan Bisphenol A,” katanya.

Sementara itu, Pegawai Penyelidik CAP Hatijah Hashim berkata penstabil UV benzotriazole adalah sekumpulan penstabil UV ditambah kepada plastik, penyalut dan kosmetik yang boleh berkumpul dan berkekalan dalam alam sekitar seterusnya bahan kimia itu akan mengganggu sistem endokrin (sistem dalam badan yang bertanggungjawab menghasilkan hormon oleh kelenjar tertentu dan masuk ke dalam darah untuk mengawal atur aktiviti badan).

“Bahan kalis api berbromin dan Bisphenol A juga boleh menjejaskan sistem endokrin, sistem imun dan pembiakan, malah ada antaranya didapati menjejaskan perkembangan otak kanak-kanak,” katanya.

Justeru katanya, kerajaan sepatutnya tidak menggalakkan perniagaan mengitar semula plastik bertoksik kerana ia bukan sahaja memusnahkan alam sekitar malah turut menjejaskan kesihatan pekerja dan pengguna.


Gagasan Keluarga Malaysia perkukuh integrasi nasional – MB Johor

Menteri Besar Johor Datuk Hasni Mohamad berkata teras utama Keluarga Malaysia meliputi aspek keterangkuman, kebersamaan dan kesyukuran, memang relevan dalam mencitrakan pembinaan sebuah negara bangsa yang merdeka dan berdaulat.

Katanya dalam suasana Johor dan Malaysia didiami kepelbagaian kaum, bangsa, budaya, bahasa dan agama, ia boleh menjadi satu cabaran dan keunikan kepada Malaysia, menyebabkan terdapat kepentingan untuk mendukung gagasan terbabit.

“Secara umumnya, saya berpendapat mesej keseluruhan ‘Keluarga Malaysia’ adalah supaya kita semua dapat menerima persamaan dan perbezaan berdasarkan nilal-nilai dan ciri-ciri Keluarga Malaysia, berlandaskan Perlembagaan Persekutuan, Perlembagaan Negeri dan Rukun Negara.

“Sehubungan itu, saya berpendapat keupayaan Johor membangunkan gagasan Muafakat Bangsa Johor mampu diaplikasi dalam kerangka dan gagasan ‘Keluarga Malaysia’ kerana kesemua inisiatif Kerajaan Malaysia perlu bersifat holistik dan inklusif merentas sempadan agama, bangsa dan kaum serta wilayah,” katanya dalam ucapan pada majlis pelancaran program Jelajah Aspirasi Keluarga Malaysia (AKM) di Dataran Angsana di sini hari ini.

Hasni berkata penganjuran jelajah itu yang menjadikan Johor sebagai lokasi pertama, penting terutama dalam kalangan anak muda kerana mereka akan menjadi harapan bagi menyambung legasi pembangunan sebuah negara.

“Kita boleh sahaja gunakan pelbagai ‘gadget’ (alat), asalkan tidak meminggirkan matlamat utama kehidupan untuk menyumbang sesuatu untuk kebaikan masyarakat, negeri dan negara,” katanya.

Selain itu, kerajaan negeri juga mahu memastikan sistem pendidikan moden dan pendidikan agama dijayakan sebaiknya serta memastikan rakyat mengamalkan kebebasan beragama dengan aman dan harmoni. – BERNAMA


Boleh balik kampung sambut Aidiladha

KUALA LUMPUR, 27 Julai – Orang ramai boleh pulang ke kampung masing-masing bagi menyambut Hari Raya Aidiladha susulan tiada sekatan perjalanan termasuk rentas negeri, kata Menteri Kanan (Kluster Keselamatan) Datuk Seri Ismail Sabri Yaakob.

“Patuhi SOP walaupun kerajaan benar balik kampung, kita kena jaga kita. Kita kena pastikan diri kita terjaga dengan mematuhi setiap SOP dikeluarkan,” katanya pada sidang media Perintah Kawalan Pergerakan Pemulihan (PKPP) di bangunan Parlimen di sini hari ini.


Sektor swasta harus labur dalam inovasi, laksana pendigitalan

KUALA LUMPUR 23 Mac – Sektor swasta harus melabur dalam inovasi dan pendigitalan – memanfaatkan platform digital, ekosistem dan pasar untuk meningkatkan produktiviti.

Menteri di Jabatan Perdana Menteri (Ekonomi) Datuk Seri Mustapa Mohamed berkata, ia termasuk melabur dalam keselamatan siber bagi mewujudkan ekosistem digital yang selamat, terjamin dan dipercayai supaya perniagaan dapat beroperasi.

“Untuk menjadi negara berpendapatan tinggi, kita perlu melakukan transformasi kepada ekonomi. Kita perlu meningkatkan bakat (pekerja berkemahiran), kita perlu mewujudkan sebuah ekosistem yang mendorong inovasi dan keusahawanan,” katanya.

Mustapa berkata demikian dalam ucaptama pada sesi dialog anjuran Kuala Lumpur Business Club mengenai MyDIGITAL dan Rangka Tindakan Ekonomi Digital Malaysia.

Bulan lalu, kerajaan telah melancarkan MyDIGITAL, inisiatif nasional yang merupakan aspirasi kerajaan untuk mengubah Malaysia menjadi negara berpendapatan tinggi dipacu oleh pendigitalan dan mendahului pada peringkat serantau dalam ekonomi digital.

Sementara itu, Rangka Tindakan Ekonomi Digital Malaysia menggariskan program pemilikan, garis masa, dan hasil program untuk membawa transformasi sosioekonomi negara kepada pertumbuhan mampan, bertanggungjawab dan inklusif.

Melalui MyDIGITAL, rakyat Malaysia dapat memperbaiki kehidupan mereka dalam setiap aspek melalui inisiatif yang diperkenalkan yang digariskan dalam rangka tindakan itu, kata Mustapa.

“Sektor swasta perlu memperkenalkan penyelesaian inovatif dalam menyelesaikan cabaran sosio-alam sekitar, melengkapkan pekerja dengan kemahiran yang diperlukan untuk mendepani transformasi dan menyertai dalam agenda memperkasakan masyarakat dan sosioekonomi.

Mustapa berkata perniagaan adalah pertumbuhan utama ekonomi digital, justeru pada tahun 2030, kerajaan menyasarkan untuk mencapai peningkatan produktiviti sebanyak 30 peratus di semua sektor di Malaysia dengan memanfaatkan teknologi digital.

“Kami mahu penggiat industri bukan hanya berperanan sebagai pengguna dan pengikut sahaja tetapi juga pencipta model perniagaan inovatif di bawah ekonomi digital,” katanya.


Pelajar IPT gotong-royong indahkan Pantai Siring

SERKAM 20 Jan – Seramai 77 peserta terlibat bagi menjayakan aktiviti gotong-royong mengindahkan pesisir Pantai Siring sejauh satu kilometer, baru-baru ini.

Inisiatif itu dilaksanakan Politeknik Merlimau Melaka (PMM) menerusi Centre of Tourism and Hospitality (CeTraH) bagi program tanggungjawab sosial (CSR) Kutip Sampah Sambil Riadah (KUDAH) dan Trash to Cash.

Pengurus CeTraH PMM, Surina Nordin berkata aktiviti itu memberi galakkan serta kesedaran pentingnya menjaga kebersihan alam sekitar di kawasan laut serta pantai di Melaka.

“Laut atau pantai salah satu daya tarikan pelancong ke Negeri Melaka, adanya aktiviti ini sudah tentu dapat memupuk kesedaran sivik para pelajar untuk menjaga kebersihan alam sekitar selain dapat beriadah.

“Justeru, kita akan teruskan program ini pada masa akan datang kerana memberi banyak manfaat bukan sahaja kepada PMM, malah kepada negeri Melaka.

“Warga PMM juga dapat pengalaman baharu dalam menjalankan aktiviti khidmat masyarakat sekali gus menerapkan nilai membudayakan riadah dalam kehidupan seharian,” katanya.

Pada program itu PMM turut mempromosikan kursus Penyedia Latihan Halal PMM yang diiktiraf Majlis Profesional Halal, JAKIM dan Kursus Latihan Pengendali Makanan kepada para peserta terutamanya peniaga makanan di Pantai Siring.


Sulaiman sampaikan anugerah tokoh kepada bekas guru

BANDARAYA MELAKA 24 Mei – “Hari ini saya syukur dan terharu apabila anugerah yang diterima disampaikan bekas anak murid sendiri,” kata Husin Chek, 65, bekas guru kepada Ketua Menteri, Datuk Seri Utama Sulaiman Md Ali.

Beliau merupakan antara tiga penerima Anugerah Tokoh Guru di negeri ini yang diraikan dalam Majlis Sambutan Hari Guru Peringkat Negeri Melaka Tahun 2022, di sini hari ini.

Bagi Husin, anugerah diterima merupakan penghargaan buatnya yang berkhidmat selama 38 tahun sebagai pendidik di negeri ini sebelum bersara pada 2006.

“Rasa teruja apabila anak murid menyampaikan anugerah kepada saya. Malah beliau (Sulaiman) tidak henti-henti mengucapkan terima kasih kepada saya sewaktu menyampaikan anugerah ini tadi.

“Saya pernah mendidiknya dalam subjek Sains ketika beliau di tingkatan empat dan lima di Sekolah Menengah Kebangsaan (SMK) Vokasional, Alor Gajah sekitar tahun 1983.

Sementara itu seorang lagi tokoh guru Nubah Aton berkata, anugerah itu terus membakar semangatnya untuk terus mendidik anak bangsa meskipun sudah bersara.

“Bagi saya ini adalah kepuasan sebagai seorang guru dan kini terus mendidik anak-anak di sebuah sekolah tahfiz dalam bidang tilawah al-Quran,” katanya.

“Ini merupakan pengiktirafan terbesar buat saya dan kenangan yang tidak akan dilupakan. Jika kita berkebun jangan hanya rajin sahaja tapi perlu usaha dengan baik.


Isu had umur belia dibincang Selasa depan – Ahmad Faizal

PUTRAJAYA, 12 Dis – Pertemuan antara Kementerian Belia dan Sukan (KBS) dan 41 pertubuhan belia akan diadakan pada Selasa depan bagi membincangkan isu berkaitan pelaksanaan Akta 668 melibatkan penurunan had umur belia kepada 30 tahun.

Menteri Belia dan Sukan Datuk Seri Ahmad Faizal Azumu berkata antara perkara yang dibincangkan adalah untuk mencari jalan penyelesaian berkaitan pelaksanaan Akta 668 bagi memastikan situasi menang-menang antara kerajaan dan pertubuhan belia.

“(Pertemuan) itu bagaimana hendak aturkan adanya situasi menang-menang mengikut apa kerajaan hendak lakukan dan apa kehendak yang hendak kita sesuaikan dengan pertubuhan belia ini,” katanya kepada media di Program KayuhLasak Shapadu-KBS Putrajaya 2021, di sini hari ini.

“Saya dapati mereka bukan tidak setuju, mereka setuju tetapi mereka memerlukan sedikit masa untuk penyelesaian mudah kerana ada pertubuhan telah adakan mesyuarat awal untuk buat pemilihan tahun hadapan dan jika kita tetapkan pada 1 Jan depan (pelaksanaan) itu maka usaha yang mereka buat sebelum ini terbantut.

“Jadi ini perkara yang sedang kita kaji dan akan kita carik titik penyelesaian supaya semua pihak lega dan wartakan Akta 668 ini dengan sebaiknya,” katanya.

Pada 17 Nov lepas, Ahmad Faizal mengumumkan di Parlimen bahawa pelaksanaan akta mengehadkan umur untuk memegang jawatan dalam persatuan belia daripada 40 ke 30 tahun bermula 1 Jan tahun depan.

“Kita memantau perkembangan kesihatan para pemain bukan sahaja pemain bola sepak di Singapura tetapi itu juga dengan pemain hoki wanita kita di Korea Selatan dan setakat ini Alhamdulillah mereka yang dijangkiti (COVID-19) tidak kritikal,” katanya.

Dalam pada itu, Ahmad Faizal optimis pasukan Harimau Malaya mengekalkan momentum kemenangan dalam pertemuan dengan Vietnam malam ini di Stadium Bishan, Singapura.

“Walaupun ada beberapa pemain tidak dapat diturunkan, pemain tonggak juga yang tidak dapat diturunkan tetapi saya yakin pasukan yang disiapkan oleh (Ketua Jurulatih) Tan Cheng Hoe nampak bersedia untuk atasi atau sekurangnya memberi persaingan sengit kepada pasukan Vietnam.

“Insya Allah kita akan bermain dengan baik dan dapat atasi Vietnam dan terus mara ke perlawanan seterusnya dan dapat bawa kejuaraan. Itu harapan kita, namun yang saya harapkan kepada pasukan agar mereka membawa nama baik negara dan juga menjaga semangat kesukanan yang tinggi,” katanya.

Terdahulu, empat pemain Malaysia disahkan positif COVID-19 bermula dengan penjaga gol, Khairulazhan Khalid dan tonggak sayap, Faisal Halim sebelum dua lagi menyusul, iaitu Muhammad Akhyar Abdul Rashid dan Quentin Cheng.  – BERNAMA


Ayob Khan sahkan pegawai polis wanita buat ‘live’ TikTok daripada narkotik

KUALA LUMPUR, 25 April – Pegawai polis wanita yang tular di media sosial kerana membuat ‘live’ atau rakaman video secara langsung menerusi TikTok semasa operasi di sebuah premis hiburan merupakan pegawai polis daripada Jabatan Siasatan Jenayah Narkotik (JSJN) Bukit Aman.

Pengarah JSJN Datuk Ayob Khan Mydin Pitchay berkata hasil siasatan awal mendapati TikTok pegawai polis berkenaan memang bersifat peribadi dan hanya bertujuan untuk mempromosikan akaun TikTok miliknya.

“TikTok miliknya mengandungi kandungan dan ucapan promosi (peribadi), saya tidak akan bertolak ansur dan tidak akan memilih bulu sama ada pegawai atau anggota polis yang terlibat.

“Sebarang salah laku melanggar prosedur operasi standard pasti tindakan akan diambil, kalau di Johor bukan setakat berpangkat ASP, Supt dan OCPD (Ketua Polis Daerah) pun saya ambil tindakan tatatertib, tiada tolak ansur,” katanya pada sidang media khas di Bukit Aman, di sini hari ini.

Beliau berkata perkara itu memang tidak dibenarkan dan Polis Diraja Malaysia ada mengeluarkan tiga arahan mengenai tatacara penggunaan media sosial iaitu pada Mei 2014, Ogos 2020 dan Februari 2021.

Ayob Khan berkata pihaknya kini menunggu tindakan susulan sama ada pegawai terlibat akan ditukar jabatan, dikenakan tindakan tatatertib atau diberi amaran, namun ia bergantung kepada hasil siasatan penuh.

Timbalan Ketua Polis Negara Datuk Razarudin Husain hari ini mengarahkan Jabatan Integriti dan Pematuhan Standard Bukit Aman membuat siasatan secara menyeluruh berhubung seorang pegawai polis wanita membuat rakaman video secara langsung menerusi aplikasi TikTok ketika operasi di sebuah pusat hiburan itu.

Ia berikutan tular sebuah video berdurasi satu minit 38 saat yang memaparkan pegawai wanita berpakaian jaket seragam operasi PDRM berpangkat ASP menerangkan tentang sebahagian skop kerjanya menjalankan serbuan dan pemeriksaan.- BERNAMA


Isu dalaman ditimbulkan kerana mereka cemburu

SERI NEGERI 25 Julai – Dakwaan mengenai isu dalaman berkaitan kerajaan negeri sengaja ditimbulkan pihak mencemburui kemenangan besar Barisan Nasional (BN) pada Pilihan Raya Negeri (PRN) lalu.

Pengerusi BN negeri, Datuk Seri Ab Rauf Yusoh berkata, semua Ahli Dewan Undangan Negeri (ADUN) mewakili kerajaan sentiasa sehaluan dibawah kepimpinan Ketua Menteri, Datuk Seri Utama Sulaiman Md Ali.

“Maka soal (isu) dalaman tidak timbul sebagaimana diuar-uarkan dalam media, sebaliknya ada mereka yang cemburu atas kejayaan kami yang dapat menambat hati rakyat pada PRN lepas,” katanya.

Beliau berkata, demikian ketika menjawab soalan tambahan dikemukakan Kerk Chee Yee (DAP-Ayer Keroh) pada Persidangan Ketiga Penggal Pertama Dewan Undangan Negeri (DUN) di sini, hari ini.

Mengulas lanjut, Ab Rauf yang juga Exco Kanan Pelaburan, Perindustrian, Pembangunan Usahawan dan Koperasi negeri berkata, kerajaan yang mengurus tadbir negeri ini sentiasa bersepakat untuk memajukan Melaka.

“Kita tidak nampak isu ada dalaman daripada pegawai persekutuan mahupun pegawai kerajaan negeri di bawah portfolio saya kerana mereka memberikan sokongan terbaik untuk merealisasikan dasar kerajaan yang memberikan faedah kepada rakyat.

“Itu sebabnya saya tidak melihat isu dalaman yang teramat ‘dalam’, sebenarnya tidak berapa dalam pun yang melihat dalaman adalah mereka yang tidak suka akan apa diperolehi pada PRN lepas.

“Jadi saya menegaskan prestasi kerajaan yang ada dengan nilai pelaburan RM2.2 bilion diperolehi dalam tempoh empat bulan menunjukkan keyakinan pelaburan disebabkan kestabilan dan kaedah pertadbiran dibawah Ketua Menteri kita,” katanya.


FAMA sasar JTDL raih nilai jualan RM11 juta

MERLIMAU 3 September – Lembaga Pemasaran Pertanian Persekutuan (FAMA) menyasarkan nilai jualan sebanyak RM11 juta mampu diperolehi menerusi penganjuran Jualan Terus Dari Ladang (JTDL) dilaksanakan seluruh negara, tahun ini.

Ketua Pengarah FAMA Malaysia, Datuk Zainal Abidin Yang Razalli berkata, penganjuran JTDL seluruh negara menawarkan potongan lima hingga 10 peratus itu telah berjaya mengutip nilai jualan sebanyak RM7 juta setakat ini sejak perlaksanaannya pada Julai lalu.

Menurutnya, penganjuran yang dijalankan membabitkan beberapa lokasi terpilih seluruh negara dengan sasaran 855 pengoperasiannya menawarkan pelbagai barangan yang dijual dengan kadar termurah buat pengguna.

“Menerusi JTDL kita bergabung menerusi pelbagai jabatan dan agensi terlibat seperti Lembaga Kemajuan Ikan Malaysia (LKIM) dan sebagainya untuk menjual pelbagai barangan seperti ikan, ayam, sayur-sayuran dan buah-buahan menggunakan konsep jualan secara terbuka.

“JTDL yang dilaksanakan ini merupakan antara program yang dirangka oleh kerajaan supaya rakyat mendapat bekalan pada harga lebih murah sekali gus membantu mengurangkan kos sara hidup.

“Ia juga mampu memberi manfaat kepada rakyat mendapatkan tambahan bekalan makanan yang dijual dari ladang sekali gus memberi peluang kepada 15,000 usahawan tani yang terlibat di seluruh negara,” katanya.

Beliau berkata demikian kepada pemberita selepas menghadiri Program Jualan Murah Keluarga Malaysia (PJMKM) diadakan di sebuah kedai runcit di Jalan Kilang Berapi, di sini, hari ini.

“FAMA sentiasa berusaha membantu rakyat menerusi pelbagai program dan tidak tertumpa dalam program-program sebegini (PJMKM) saja malah kita berusaha merentasi kementerian dan jabatan dalam membantu mencari bekalan tambahan di lokasi-lokasi terpilih seluruh negara.

“Malah FAMA juga terlibat dalam pengedaran barang-barang makanan untuk memastikan barang itu terus sampai kepada pengguna menerusi beberapa pengoperasian kita sepenuh masa di seluruh negara dengan penglibatan usahawan tani, agro bazar rakyat.

“Kita menggunakan dua kombinasi di mana selain program bersemuka juga perkhidmatan dalam talian menerusi vendor yang dilantik dalam e-commerce juga akan memastikan usaha ini sampai kepada pengguna dalam jaminan membantu memperkasa bekalan sekuriti makanan,” katanya.


Lawatan Menteri Kesihatan pantau situasi semasa Hospital Melaka

AYER KEROH 19 Julai – Menteri Kesihatan Datuk Seri Dr Adham Baba mengadakan lawatan ke Hospital Melaka bagi melihat keadaan dan situasi semasa hospital berkenaan yang semakin kritikal, malam tadi.

Penyelaras Dewan Undangan Negeri (DUN) Bukit Katil, Mohd Ridhwan Mohd Ali berkata lawatan itu termasuklah memfokuskan beberapa perkara utama membabitkan fasiliti hospital.

“Ada tiga perkara yang diketengahkan seperti masalah pertama bekalan elektrik, kedua bekalan oksigen buat pesakit dan ketiga masalah kekurangan petugas kesihatan di hospital.

“Kita sedia maklum hampir keseluruhan kawasan hospital ini sudah menjadi lokasi merawat pesakit COVID-19 sehingga terpaksa membuka khemah di luar hospital.

“Semoga dengan lawatan ini dapat mempermudahkan segala kelulusan keputusan dan dana yang diperlukan oleh Hospital Melaka untuk terus beroperasi mengharungi pandemik ini,” katanya ketika dihubungi MHI.

Lawatan tersebut bermula pada jam 9.30 malam dan selesai pada jam 11 malam yang turut dihadiri beberapa pegawai kesihatan Hospital Melaka.


Hotel MITC rancang buka Asahan Cafe 2 di Jeti Taman Rempah

AYER KEROH 25 Ogos – Pengurusan Hotel MITC dalam perancangan untuk membuka cawangan kedua Asahan Cafe di Jeti Taman Rempah Awal Oktober depan.

Pengurus Kanan Jualan Hotel MITC, Aida Karim berkata pembukaan itu akan dimuktamadkan selepas Melaka River Cruise (MRC) kembali beroperasi bagi menarik lebih ramai pelanggan.

“Perancangan pihak Hotel MITC dan Perbadanan Pembangunan Sungai dan Pantai (PPSPM) untuk menetapkan tarikh pembukaan Asahan Cafe 2 di Jeti Taman Rempah belum pasti…mungkin hujung September atau awal Oktober.

“Kita akan tunggu sehingga MRC beroperasi semula untuk buka cafe tersebut, bagaimanapun menu-menu yang ada di Asahan Cafe di Hotel MITC masih sama seperti Kari Kepala Ikan dan masakan Nyonya yang popular,” katanya kepada MHI.

“Dalam tempoh pandemik, kita masih beroperasi seperti biasa termasuklah aktiviti penghantaran makanan dan penginapan khasnya kepada ‘frontliner’ dan orang awam dengan mematuhi prosedur operasi standard (SOP) yang ditetapkan.

“Kita menjalankan pemasaran secara intensif untuk mempromosikan produk hotel seperti Bento harian, kari kepala ikan, promosi penginapan untuk frontliner, penjawat awam, penginapan dan pakej norma baru dengan harga istimewa” katanya lagi.

Beliau berharap Melaka segera beralih kepada Fasa 2 Pelan Pemulihan Negara (PPN) bagi memastikan sektor pelancongan di negeri ini kembali berkembang.

“Ini kerana Melaka masih belum mencapai 50 peratus yang lengkap kedua-dua dos vaksin, kita harap agar Melaka dapat mencapai sasaran ini secepat mungkin.


WHO harap darurat kesihatan global COVID-19 dapat ditamatkan tahun depan

GENEVA, 15 Disember – Ketua Pengarah Pertubuhan Kesihatan Sedunia (WHO) Tedros Adhanom Ghebreyesus berharap COVID-19 tidak lagi menjadi darurat kesihatan global pada tahun depan.

“Kami berharap pada tahun depan, kami akan dapat menyatakan bahawa COVID-19 bukan lagi darurat kesihatan global,” kata beliau dalam satu taklimat akhbar di Geneva pada Rabu.

“Ia akan kekal berada di sini dan semua negara perlu belajar menguruskannya bersama-sama penyakit pernafasan lain termasuk influenza dan RSV (Respiratory Syncytial Virus) yang kedua-duanya kini merebak dengan pantas di banyak negara,” kata beliau.

Ketua WHO itu berkata satu daripada pengajaran paling penting daripada pandemik itu, semua negara perlu mengukuhkan sistem kesihatan awam untuk bersiap sedia, mencegah, mengesan dan bertindak balas dengan pantas terhadap pandemik, wabak dan epidemik.

Sementara itu, ketua teknikal Program Kesihatan WHO Maria Van Kerkhove memberi amaran gelombang jangkitan dan jangkitan semula akan berterusan di seluruh dunia kerana jumlah kematian baharu  yang dilaporkan setiap minggu adalah antara 8,000 hingga 10,000.

Menurut pengarah eksekutif program itu, Mike Ryan dunia masih tidak mengetahui bagaimana virus SARS-CoV-2 akan berkembang pada masa depan dan ketidakpastian sedemikian menambah lagi risiko.

“Sebelum WHO menamatkan darurat COVID-19, keseimbangan termasuk impak dan ketidakpastian perlu diambil kira, sama ada kita telah menangani kelemahan dan isu daya tahan dalam sistem kesihatan kita atau tidak,” kata Ryan.


Kadar kitar semula seluruh negara meningkat – SWCorp

BATU BERENDAM 13 Dis – Perbadanan Pengurusan Sisa Pepejal dan Pembersihan Awam (SWCorp) merekodkan peningkatan sebanyak 31.52 peratus Kadar Kitar Semula Kebangsaan tahun ini berbanding 30.67 peratus pada tahun 2020.

Pengerusi SWCorp Datuk Rizalman Mokhtar berkata, peningkatan peratusan itu menunjukkan kesedaran terhadap alam sekitar dalam kalangan rakyat masih tinggi biarpun negara berdepan situasi penademik COVID-19.

“Ada peningkatan dalam kadar tertentu biarpun COVID-19 melanda negara. Ini adalah Kadar Kitar Semula Kebangsaan, data ini dilihat dari segi kesedaran masyarakat yang meningkat tahun ini.

“Walaupun duduk di rumah masih tinggi penggunaan barang-barang recycle (kitar semula), waktu pandemik banyak kilang tutup…bila kilang tutup kita tiada data, cuma bila kita tengok balik keseluruhan ada sedikit peningkatan melibatkan isi rumah.

“Ada formula dia, kita kira daripada kadar populasi dengan kadar jumlah kitar semula di kilang, pengumpulan barang kitar semula buat di satu tempat cuma kita akan pergi ke kilang-kilang ambil data tersebut,” katanya.

Beliau berkata demikian selepas Majlis Menandatangani Note of Understanding (NoU) SWCorp Malaysia dan Tzu Chi Foundation Melaka di sini, hari ini.

Hadir sama Ketua Pegawai Eksekutif SWCorp, Ismail Mokhtar; Ketua Pegawai Eksekutif Tzu Chi Melaka, Loh Siew Cheng dan Pengarah SWCorp Melaka, Khairuladha Mutalib.

“Sebenarnya kita boleh gunakan dari akta dan jugak peraturan dari segi membentuk penguatkuasaan tetapi belum lagi nak sampai ke peringkat tersebut.

“Kita lebih pentingkan kepada memberi kesedaran dan kita yakin melalui program lebih agresif dan lebih tersusun insha-Allah kita akan dapat memberi siaran yang lebih luas kepada rakyat untuk membantu kita dari segi program kitar semula,” katanya.


KKM pertimbang cuti raya secara berjadual – Khairy

KUALA TERENGGANU, 16 April – Kementerian Kesihatan (KKM) sedang mempertimbangkan kaedah cuti secara berjadual bagi membolehkan warganya mendapat cuti sempena Hari Raya Aidilfitri ini.

“Dua tahun lepas kita tak bagi atau jarang bagi cuti sebab pandemik, tapi tahun ini keadaan dah mula reda, mungkin kita akan mula bagi cuti raya, tapi (cuti) akan dibuat secara berjadual,” katanya kepada pemberita semasa melawat Hospital Sultanah Nur Zahirah (HSNZ) di sini, hari ini.

“Kami akan cuba bagi (benarkan kakitangan bercuti) sebanyak mungkin… Tapi saya tak boleh nak umum sekarang (peratus), kena tengok lebih dekat lagi dengan tarikh hari raya,” katanya.


Ajal langgar khinzir

TAPAH, 24 Jan. – Seorang pekerja sebuah restoran makanan segera di Hentian Rehat dan Rawat di sini, meninggal dunia selepas motosikal yang ditunggang melanggar seekor khinzir di KM59 Jalan Ipoh-Kuala Lumpur tengah malam tadi.

Ketua Polis Daerah Tapah Superintendan Wan Azharuddin Wan Ismail berkata, ketika kejadian pada kira-kira jam 12.05 tengah malam itu, mangsa sedang dalam perjalanan balik ke rumahnya di Bidor, di sini dari tempat kerja.

“Apabila sampai di tempat kejadian, mangsa telah melanggar seekor binatang dipercayai khinzir sehingga terbabas dan cedera parah, sebelum disahkan meninggal dunia oleh pihak ambulans yang datang,” katanya dalam satu kenyataan di sini, hari ini.

Katanya mayat mangsa dibawa ke Unit Forensik Hospital Tapah untuk bedah siasat pagi ini, dan kes disiasat mengikut Seksyen 41 (1) Akta Pengangkutan Jalan 1987.


Empat individu termasuk pengarah dua syarikat import daging beku direman

JOHOR BAHRU, 4 Jan – Empat individu termasuk pengarah, dua syarikat pengimport daging sejuk beku, dikenakan perintah reman selama empat hari oleh Mahkamah Majistret di sini, hari ini, dipercayai terlibat dalam kegiatan rasuah penyeludupan daging sejuk beku, awal bulan lepas.

Perintah reman sehingga 7 Jan itu dikeluarkan Penolong Pendaftar Mahkamah Majistret Johor Baharu Nur Izzaty Muhammad, yang membenarkan permohonan Suruhanjaya Pencegahan Rasuah Malaysia (SPRM) bagi membolehkan siasatan dijalankan mengikut Seksyen 17(b) Akta Suruhanjaya Pencegahan Rasuah Malaysia 2009.

Dua lelaki dan seorang wanita yang ditahan merupakan pengarah, pengarah urusan dan kerani dari sebuah syarikat yang diwakili peguam Wan Muhd Ariff Ameer Wan Normazlan manakala seorang lagi lelaki merupakan pengarah syarikat lain yang diwakili peguam Yap Che Kai.

Kesemua mereka yang berusia antara 39 dan 50 tahun ditahan di pejabat SPRM Johor malam tadi bagi membantu siasatan yang sedang dijalankan.

Kesemua mereka yang berpakaian baju lokap SPRM berwarna oren tiba di perkarangan mahkamah kira-kira 9 pagi diiringi pegawai SPRM dengan menaiki kenderaan SPRM.

Terdahulu, SPRM menerusi kenyataan memaklumkan sudah mengenal pasti pengimport daging sejuk beku yang dipercayai terbabit dengan rasuah dalam aktiviti penyeludupan bahan mentah sejuk beku yang dilarang dibawa masuk ke negara ini.

SPRM mendapat kerjasama beberapa agensi seperti Kementerian Perdagangan Dalam Negeri dan Hal Ehwal Pengguna (KPDNHEP), Jabatan Perkhidmatan Veterinar, Jabatan Perkhidmatan Kuarantin dan Pemeriksaan Malaysia (Maqis) dan Jabatan Kastam Diraja Malaysia (JKDM).- BERNAMA


Pendaftaran PICKids lepas angka sejuta – Khairy

KUALA LUMPUR, 21 Feb – Pendaftaran Program Imunisasi COVID-19 Kebangsaan Kanak-Kanak (PICKids) kini melepasi sejuta individu iaitu 28 peratus bagi kohort kanak-kanak berumur lima hingga 11 tahun selepas tiga minggu pelaksanaan program itu, kata Menteri Kesihatan Khairy Jamaluddin.

Menerusi akaun Twitternya hari ini, beliau berharap ibu bapa tidak lagi mengambil sikap ‘tunggu dan lihat’ bagi mendaftarkan anak mereka untuk mendapatkan suntikan vaksin COVID-19.

“Harap ibu bapa tidak lagi mengambil sikap ‘tunggu dan lihat’ sebab kadar kemasukan hospital kanak-kanak mula meningkat. Daftarkan anak anda untuk #PICKids hari ini!” menurut hantaran itu.

Setakat semalam, sebanyak 513,393 individu atau 14.5 peratus populasi kanak-kanak berumur lima hingga 11 tahun di negara ini telah menerima dos pertama vaksin COVID-19 melalui program itu yang mula dilaksanakan pada 3 Feb lepas.

Menerusi satu lagi ciapan, Khairy berkata lebih banyak kempen ‘outreach’ dan kesedaran diperlukan dalam menggalakkan lebih ramai penerima yang layak menjalani saringan kesihatan percuma di bawah Skim Peduli Kesihatan untuk Kumpulan B40 (PeKa B40) berbuat demikian.

Beliau berkata hanya 561,000 daripada 4.9 juta rakyat Malaysia yang layak telah menjalani saringan kesihatan percuma di bawah skim PeKa B40.


Dua wanita hilang dalam kejadian tanah runtuh, kepala air

IPOH, 15 Mei – Dua wanita dipercayai dibawa arus deras dalam kejadian tanah runtuh dan kepala air ketika sedang mendaki Gunung Suku di Jalan Simpang Pulai-Cameron Highlands di sini pagi tadi.

“Semasa kejadian pada kira-kira pukul 5 pagi, sekumpulan pendaki gunung seramai 29 orang telah mendengar bunyi air dan tanah runtuh di atas gunung lalu mengambil keputusan untuk berpatah balik.

Namun, semasa dalam perjalanan turun ke kaki bukit, kepala air menimpa kumpulan pendaki tersebut dan dua orang pendaki gunung wanita itu yang berasal dari Cheras dan Klang, Selangor dipercayai telah dihanyutkan oleh arus deras,” katanya dalam satu kenyataan di sini hari ini.

Sehubungan dengan itu, beliau berkata satu operasi mencari dan menyelamat (SAR) yang diketuai oleh Ketua Polis Daerah Ipoh telah dilancarkan dengan dibantu oleh Jabatan Bomba dan Penyelamat Malaysia (JBPM), Angkatan Pertahanan Awam Malaysia (APM), Jabatan Perhutanan Negeri Perak dan Persatuan Malim Gunung Negeri Perak.

Menurutnya tempat kejadian adalah di Hutan Simpanan Kekal Gunung Suku yang terletak kira-kira tiga jam perjalanan kaki dari jalan utama iaitu lebih kurang 32 kilometer perjalanan menaiki kereta dari Balai Polis Simpang Pulai.

Beliau berkata setakat ini operasi SAR masih djalankan dan kedua-dua mangsa masih belum ditemui manakala 27 orang pendaki gunung yang lain ditemui dalam keadaan selamat oleh pasukan penyelamat. – BERNAMA


Masjid Selat Melaka diangkat tema panjut gergasi Kampung Ribu

PADANG RENGAS 9 Mei. – Aktiviti menyalakan panjut secara besar-besaran menjelang Aidilfitri kembali meriah setelah tradisi itu tidak dibenarkan pada tahun lalu berikutan Perintah Kawalan Pergerakan (PKP) di Kampung Ribu.

Sejak tahun 90-an lagi, pemasangan panjut dilakukan di sini, namun pada 2014 ia dibuat secara besar-besaran pada malam tujuh likur oleh penduduk setempat dengan bergotong-royong bagi memeriahkan lagi suasana menjelang Aidilfitri.

Pengerusi Persatuan Penggemar Panjut Kampung Ribu Amiruddin Mohd Lazim berkata, pada tahun ini pemasangan panjut secara besar-besaran dapat diteruskan semula setelah mendapat kebenaran daripada Ibu Pejabat Polis Daerah (IPD) Kuala Kangsar.

“Tahun lalu boleh dikatakan ahli persatuan saya sangat kecewa berikutan PKP dan tidak boleh buat panjut secara besaran. Pihak IPD Kuala Kangsar hanya benarkan pemasangan panjut secara kecil-kecilan sahaja.

“Alhamdulillah tahun ini pihak IPD Kuala Kangsar memberi kami kelulusan menyalakan panjut secara besaran tetapi sehingga 12 tengah malam sahaja,” katanya ketika ditemui pemberita di sini.

Pada tahun ini, jawatankuasa persatuan itu telah memilih panjut bertemakan Masjid Selat Melaka bagi mengembalikan ingatan kegemilangan Melaka sebagai tamadun besar pertapakan Islam di Tanah Melayu suatu ketika dahulu.

“Menara panjut kali ini memerlukan 32 batang buluh, empat aras tingkat menggunakan 128 tetupai, 64 batang gelegar, 24 keping lantai dan lebih 2000 pelita diperlukan bagi menyalakan panjut,” jelasnya.

Seorang pengunjung Siti Rohana Yunus, 38 yang berasal dari Melaka, amat teruja dan gembira apabila pemasangan panjut secara besaran dapat dilakukan semula.

“Saya memang akan datang pesta panjut setiap tahun sejak menjadi guru di Perak. Menariknya di sini sahaja saya akan dapat lihat panjut besar dan kagum cara pembuatannya kerana di Melaka cuma ada pemasangan pelita.

“Sudah menjadi lumrah sejak dahulu lagi apabila menjelang malam tujuh likur masyarakat di sini akan memasang panjut dan pelita buluh di sekitar halaman rumah. Saya rasa nostalgia sangat melihat pelita dan panjut di kampung ini,” katanya.

Menariknya walaupun Kampung Ribu berada di pedalaman dan pengunjung perlu melalui jalan yang sempit namun keistimewaan dan kemeriahan panjut di sini mendapat sambutan daripada penduduk setempat.


PKPP di Melaka bermula Jumaat ini

Menteri Kanan Keselamatan (Keselamatan), Datuk Seri Ismail Sabri berkata, antara enam negeri yang menjalani PKPP adalah Pahang, Terengganu, Wilayah Persekutuan Putrajaya dan Labuan termasuk Melaka yang akan menjalani PKPP sehingga 18 Mac depan.

Katanya, bagi sektor pelancongan untuk kawasan PKPP kesemua kapasiti premis dibenarkan operasi sepenuhnya berbanding sebelum ini hanya menetapkan kapasiti 50 peratus bagi setiap operasi.


Jangan panik dengan varian Omicron

KUALA LUMPUR, 7 Dis – Ketika seluruh dunia termasuk Malaysia sedang bertatih untuk kembali mengatur langkah selepas tersungkur dek bahana varian Delta yang mendominasi pandemik COVID-19, timbul pula perkhabaran tentang strain baharu yang mungkin lebih berbahaya.

Berita tidak enak itu mencetuskan kebimbangan akan kemungkinan perlu kembali hidup di bawah sekatan pergerakan, selain berlaku lonjakan kes yang menyebabkan kesesakan di hospital dan lebih banyak kematian, sedangkan rakyat baru sahaja menikmati sedikit kebebasan.

Dikesan oleh saintis di Afrika Selatan pada 24 Nov lepas, kemunculan varian Omicron membawa bersama pelbagai persoalan yang sehingga kini belum terjawab.

Penyelidik di Institut Penyelidikan Khazanah, Nazihah Muhamad Noor memberitahu Bernama ada tiga perkara yang perlu diambil kira oleh pihak berkuasa dalam mendepani Omicron.

“Kita perlu tunggu dan lihat jika negara-negara yang merekodkan kes Omicron turut mencatatkan peningkatan kes domestik, pertambahan kemasukan ke hospital dan kematian. Kita juga perlu tunggu dan lihat kesan strain baharu ini terhadap keberkesanan vaksin COVID-19 sedia ada,” katanya.

Bagaimanapun pakar berpandangan hakikat Omicron diklasifikasikan oleh Pertubuhan Kesihatan Sedunia (WHO) sebagai varian membimbangkan (VoC) dalam tempoh yang begitu singkat sudah cukup membimbangkan. Ketika laporan analisis ini ditulis, varian itu dikesan di sekurang-kurangnya 38 negara termasuk Malaysia.

Malaysia melaporkan kes Omicron pertamanya pada 2 Dis lepas, iaitu seorang pelajar berusia 19 tahun yang kembali ke negara ini selepas pulang ke kampung halamannya di Afrika Selatan, namun hingga kini tidak ada bukti menunjukkan berlaku jangkitan dalam komuniti.

Berdasarkan laporan berita, ada petunjuk bahawa Omicron sangat mudah berjangkit. Di Afrika Selatan, jangkitan melonjak empat kali ganda pada minggu lepas, dari 4,373 kes pada 30 Nov kepada 16,055 pada 3 Dis. Hanya sekitar 24 peratus daripada populasi di negara berkenaan telah lengkap dos vaksinasi setakat ini, kebanyakannya adalah individu berusia 50 tahun ke atas.

Pakar kesihatan bimbang kerana Omicron mempunyai lebih 50 mutasi dengan 30 daripadanya melibatkan spike protein atau protein pepaku. Sesetengah daripada mutasi itu pula meningkatkan kadar transmisi (kebolehpindahan).

Ahli virulogi dan pakar biologi molekul University of Nottingham-Malaysia Prof Dr Sandy Loh Hwei San berkata proses mutasi berkemungkinan menyebabkan varian itu lebih mudah menjangkiti.

“Apa yang kita dapat lihat di Afrika Selatan ialah kes meningkat secara mendadak, justeru ada kemungkinan varian ini sangat mudah menjangkiti berbanding Delta,” katanya.

Di Norway, sekurang-kurangnya 13 orang dijangkiti Omicron selepas menghadiri sambutan Krismas pada 26 Nov lepas dengan angka itu dijangka disemak semula kepada 60 orang.

Di United Kingdom, jumlah kes meningkat sebanyak 50 peratus dalam tempoh 24 jam, iaitu dari 160 kes pada 4 Dis kepada 246 pada hari berikutnya.

Kebarangkalian strain itu mampu melepasi imuniti yang terhasil daripada vaksin dan seterusnya menjangkiti orang lain, terus meningkat. Contohnya, semua yang dikesan dijangkiti Omicron dalam kluster restoran di Norway itu telah lengkap divaksinasi serta diuji negatif COVID-19 sebelum menghadiri jamuan berkenaan.

Negara-negara lain juga melaporkan jangkitan dalam kalangan individu yang lengkap dos vaksinasi. Kes pertama Omicron di Malaysia, iaitu pelajar dari Afrika Selatan itu juga telah lengkap vaksinasinya.

Laporan awal mengenai pesakit dijangkiti Omicron yang dikeluarkan oleh Majlis Penyelidikan Perubatan Afrika Selatan (SAMRC) pada 4 Dis lepas, menyatakan data klinikal menunjukkan VoC baharu itu menyebabkan jangkitan yang kurang teruk berbanding varian-varian terdahulu.

Hanya sebilangan kecil pesakit memerlukan bantuan oksigen, mengalami pneumonia atau rawatan rapi. Tempoh dirawat di hospital juga lebih pendek berbanding pesakit yang dijangkiti varian-varian terdahulu.

Bagaimanapun, Dr Fareed Abdullah yang menulis laporan itu pantas mengingatkan bahawa lebih banyak penyelidikan serta masa dan jumlah sampel yang diperlukan untuk mengetahui kedudukan sebenar Omicron.

Sementara itu, Dr Loh berkata sekalipun virus tersebut mempunyai banyak mutasi, tidak bermakna kesemua mutasi berkenaan akan bergabung dan membentuk satu virus maut. Ringkasnya, mutasi terbabit mungkin saling “membatalkan” kelebihan masing-masing.

Mereka juga mendapati vaksinasi dan imuniti semula jadi iaitu antibodi yang terhasil daripada jangkitan semula jadi, boleh memberi perlindungan kepada mereka yang dijangkiti Omicron sekalipun boleh menjangkiti orang lain.

Pakar epidemiologi Prof Datuk Dr Awang Bulgiba Awang Mahmud pula berkata jumlah mutasi varian itu luar biasa tinggi dan dilihat menggabungkan mutasi yang ditemukan pada beberapa VoC lain.

“Beberapa mutasi ini telah disimulasikan di dalam makmal sebelum ini dan mutasi terbabit menunjukkan kemungkinan berupaya mengatasi antibodi yang terbentuk dalam tubuh pesakit yang pulih serta mereka yang telah divaksinasi,” katanya.

“Yang membimbangkan kita ialah lebih 30 mutasi ditemukan pada pepaku protein. Kita gunakan pepaku protein untuk menghasilkan antibodi daripada vaksin sedia ada, justeru situasi ini amat membimbangkan, iaitu varian Omicron berkemungkinan dapat melepasi  vaksin,” kata Dr Loh pula.

Namun, berdasarkan laporan berita berkenaan kes-kes awal, kesemua individu lengkap vaksinasi yang dijangkiti tidak menampilkan sebarang gejala atau hanya bergejala ringan, menunjukkan vaksin masih berkesan dalam melindungi daripada jangkitan teruk dan kematian.

Bagi mereka yang tidak divaksinasi pula dan telah pulih daripada COVID-19, kemungkinan besar mereka akan dijangkiti sekali lagi, kali ini oleh Omicron, kata WHO.

Pakar berharap kemunculan varian baharu itu akan mendorong mereka yang tidak divaksinasi mendapatkan pelalian COVID-19 dan mereka yang telah lengkap dua dos vaksin pula akan mengambil dos penggalak.

WHO menyarankan semua negara agar mengambil langkah-langkah, antaranya memperkukuh sistem pemantauan termasuk pemantauan genom serta sistem pelaporan masing-masing. Badan dunia itu juga menasihati semua negara dan orang awam agar terus mematuhi langkah-langkah pencegahan.

Paling penting ialah vaksin dan dos penggalak, diikuti langkah-langkah farmaseutikal seperti penggunaan dua ubat baharu keluaran Merck dan Pfizer untuk merawat COVID-19, dan langkah bukan farmaseutikal, antaranya pemakaian pelitup muka, menambah baik aliran pengudaraan serta amalan penjarakan fizikal.

Dr Awang Bulgiba yang juga Ketua Jawatankuasa Penasihat Bebas Vaksinasi COVID-19, berkata penduduk lebih bersedia untuk mendepani Omicron kerana ada program vaksinasi, namun menurutnya, masih ada ruang untuk penambahbaikan.

“Dalam menangani pandemik ini, pendekatan yang digunakan oleh pihak berkuasa setakat ini lebih banyak bersifat reaktif, bukan proaktif. Ini menyebabkan kejayaan yang dicapai selepas gelombang kedua terbuang begitu sahaja, namun negara tidak boleh mensia-siakan kejayaan yang diperoleh daripada program vaksinasi,” tegasnya.

Menurut beliau, sebaiknya pihak berkuasa melaksanakan pendekatan “keseluruhan kerajaan” yang merangkumi kerjasama sebenar antara sektor, membabitkan pakar luar, lebih telus dalam data dan memulakan analisis data masa sebenar.

Pakar kesihatan juga bimbang kit ujian kendiri COVID-19 yang hanya boleh mengesan jika seseorang dijangkiti COVID-19 mungkin “menyembunyikan” kehadiran Omicron di Malaysia.

Dr Loh berkata adalah penting untuk mengesan kes Omicron bagi menghadapi kemungkinan VoC itu benar-benar lebih berbahaya daripada Delta, atau untuk mengekang penularan.

“Jika tempoh transmisi virus itu lebih lama berbanding varian lain, ini bermakna tempoh kuarantin yang lebih panjang. Justeru, ujian rapid sangat-sangat membantu,” katanya.

Buat masa ini, Omicron hanya boleh disahkan melalui penjujukan genom, namun ujian  reverse transcription-polymerase chain reaction (RT-PCR) juga boleh menunjukkan sama ada seseorang itu dijangkiti varian tersebut. Sebuah syarikat di Singapura mengeluarkan dua kit ujian yang boleh mengesan Delta dan Omicron.

Pada masa sama, beliau mengingatkan pihak berkuasa kesihatan agar tidak terlalu menumpukan perhatian pada Omicron, sebaliknya meneruskan dan menambah baik kesemua langkah pencegahan sedia ada.

“Berdasarkan bukti semasa, kerajaan perlu bertindak balas terhadap semua varian membimbangkan yang sedang menular di Malaysia, bukan sahaja Omicron,” katanya. – BERNAMA


Resipi saat akhir Melaka United menjadi

PERUBAHAN taktikal saat akhir menjadi kunci kemenangan berharga Kelab Bolasepak Melaka United (Melaka United FC) ke atas Kedah Darul Aman FC di Stadium Darul Aman, Alor Setar malam tadi.

Pengendali sementara Melaka United Mohd Asri Ninggal berkata, pertukaran beberapa pemain pada 20 minit terakhir memberi kesan besar untuk pasukannya membawa pulang tiga mata penuh di tempat lawan.

Dalam aksi itu, Melaka United terlebih dahulu ketinggalan sebanyak dua kali sebelum bangkit menang 3-2 menerusi dua gol Ifedayo Olusegun dan satu gol daripada Emmanuel Oti.

“Sekalung tahniah saya ucapkan kepada semua pemain dan barisan jurulatih kerana telah menunjukkan semangat juang yang tinggi untuk bangkit bagi memperbaiki kedudukan dalam Liga Super,” katanya.


Puasa tidak halang Wan Arid – Mohd Haikal ke final

KUALA LUMPUR, 3 April – Beregu lelaki muda negara Wan Arif Wan Junaidi-Mohd Haikal Nazri membuktikan puasa tidak menjadi halangan untuk mempamerkan aksi terbaik apabila berjaya melangkah ke final Masters Orleans di Perancis.

Wan Arif-Mohd Haikal yang berada di ranking ke-103 dunia, mengambil masa 41 minit untuk menyingkirkan pasangan tuan rumah Eloi Adam-Julien Maio 21-18, 21-16 dalam saingan separuh akhir berlangsung malam tadi.

Gandingan muda negara bakal berdepan Ruben Jille-Ties Van Der Lecq dari Belanda, yang sebelum itu menewaskan pasangan India P.S Ravikrishna-Sankar Prasad Udayakumar 13-21, 21-12, 22-20 dalam satu lagi aksi separuh akhir.

Sementara itu, Wan Arif mengakui ini adalah kali pertama mereka menyertai kejohanan dalam bulan Ramadan dan gembira berjaya melangkah ke peringkat akhir.

“Pelan untuk final tidak tahu lagi macam mana, kami akan tengok rentak permainan lawan dahulu dan insya-Allah buat yang terbaik,” katanya dalam klip video dikongsi kepada media hari ini.

Sementara itu, beregu campuran negara Yap Roy King-Teoh Mei Xing terkandas di separuh akhir selepas tewas kepada pasangan Indonesia Rehan Kusharjanto-Lisa Kusumawati 21-16, 21-15.

Mei Xing mengakui beberapa kesilapan menyebabkan mereka terpaksa akur dengan kekalahan dan berharap berpeluang digandingkan lagi dengan Roy King pada masa depan.- BERNAMA


Agong puas hati lawatan khas ke UK

KUALA LUMPUR 28 Sept. – Yang di-Pertuan Agong Al-Sultan Abdullah Ri’ayatuddin Al-Mustafa Billah Shah menzahirkan rasa puas hati terhadap lawatan khas selama 10 hari ke United Kingdom (UK) yang berakhir kelmarin.

Datuk Pengelola Bijaya Diraja Istana Negara Datuk Ahmad Fadil Shamsuddin dalam kenyataan hari ini berkata, Al-Sultan Abdullah turut menzahirkan rasa puas hati dan sukacita dapat bertemu diaspora Malaysia di UK kerana ia adalah peluang penting bagi Seri Paduka mengetahui kebajikan dan perkembangan rakyat walau di mana mereka berada.

“Sesi pertemuan diaspora Malaysia di UK telah dibahagikan kepada dua yang pertama di Suruhanjaya Tinggi Malaysia di Belgrave Square, London pada 24 September dan kedua di The Shire, London pada 26 September.

“Sesi di The Shire, London turut melibatkan kehadiran rakyat Malaysia yang berada di luar ibu kota London, termasuk dari Liverpool, Manchester dan Wales.

“Seri Paduka turut menzahirkan rasa bangga keupayaan syarikat milik rakyat Malaysia dan agensi kerajaan Malaysia yang menjalankan urusan perniagaan serta pelaburan di negara itu,” katanya.

Lawatan khas Al-Sultan Abdullah dan Raja Permaisuri Agong Tunku Hajah Azizah Aminah Maimunah Iskandariah ke UK itu bermula 17 hingga 26 September dan kemudiannya Seri Paduka berdua berkenan beristirahat di London bermula 27 September.

Lawatan khas itu merupakan kali kedua bagi Seri Paduka ke UK sejak dipilih sebagai Yang di-Pertuan Agong ke-16 dengan lawatan khas pertama diadakan tujuh hari bermula 9 Disember 2019.

Datuk Pengelola Bijaya Diraja berkata dalam lawatan khas itu, Seri Paduka telah berkenan melawat Stesen Janakuasa Battersea, projek hartanah ikonik pelaburan Malaysia di London dan Pusat Penyelidikan Tun Abdul Razak (TARRC) di Brickendonbury, Hertford.

Ahmad Fadil berkata, dalam lawatan khas itu juga, Seri Paduka turut telah berkenan menerima kunjungan Putera Mahkota Abu Dhabi Sheikh Mohammed Zayed Al Nahyan di London.

Pertemuan itu menyentuh hubungan dua hala dan peningkatan kerjasama dalam beberapa bidang yang berkaitan antara Malaysia dan Emiriah Arab Bersatu (UAE).

“Kedua-dua pemimpin adalah rakan kolej di Akademi Tentera Diraja Sandhurst pada tahun 1978 dan 1979 dan persahabatan akrab mereka kekal hingga sekarang,” katanya.

Pada Mac lalu, Petronas menandatangani dua memorandum persefahaman (MoU) dengan Abu Dhabi National Oil Company (ADNOC) dan Masdar yang berpangkalan di UAE untuk meneruskan kerjasama dalam rantaian nilai tenaga.

Sementara itu, Ahmad Fadil berkata Yang di-Pertuan Agong dijadualkan menerima menghadap Ketua Staf Pertahanan UK Sir General Nicholas Carter esok dengan pertemuan itu menyentuh hubungan kerjasama pertahanan Malaysia dan UK.


Pekerja ulang alik Melaka-Seri Kembangan cetus kluster baharu

AYER KEROH 14 April. – Kluster Taman Malim Jaya diumumkan sebagai kluster baharu di Melaka apabila mencatat keseluruhan 13 kes positif COVID-19 setakat semalam.

Pengerusi Jawatankuasa Kesihatan dan Antidadah negeri Datuk Rahmad Mariman berkata, kluster itu berpunca daripada kes indeks iaitu seorang lelaki berusia 32 tahun yang berulang-alik dari Taman Malim Jaya ke tempat kerjanya di Seri Kembangan, Selangor.

Semalam, Kementerian Kesihatan Malaysia (KKM) mengumumkan Kluster Taman Malim Jaya menjadi kluster terbaharu di Melaka hasil saringan individu bergejala yang disahkan positif COVID-19 pada 12 April lalu.

KKM dalam satu kenyataan memaklumkan kluster itu diklasifikasikan sebagai kluster komuniti melibatkan daerah Melaka Tengah dan Jasin yang mana nama kluster merujuk kepada lokaliti kediaman kes indeks iaitu di Taman Malim Jaya, Melaka.


Ekonomi Malaysia bertambah baik ekoran langkah pemulihan kerajaan- Muhyiddin

KUALA LUMPUR 23 Mei – Perdana Menteri Tan Sri Muhyiddin Yassin menjangkakan kedudukan ekonomi negara bertambah baik pada tahun ini, sejajar dengan tindakan kerajaan dan pemulihan aktiviti ekonomi serta perdagangan dunia walaupun berdepan cabaran getir akibat pandemik COVID-19.

Menurutnya, Malaysia berada di landasan yang tepat dalam perancangan dan pengurusan ekonomi ke arah pertumbuhan yang lebih kukuh dan mampan dan ia mula menampakkan kesan positif.

“Perancangan kita sudah pun melihatkan kesannya. Satu…mungkin COVID-19 belum selesai. Tapi ekonomi kita sudah ada petanda peningkatan. Eksport kita meningkat, import kita meningkat (dan) jumlah pekerja yang kita ambil mencecah 150,000, lebih daripada jadual 120,000 orang.

“Unjuran badan antarabangsa, pakar kita dan Bank Negara … kita akan lihat pertumbuhan 6.5 ke 7.0 peratus tahun ni. Ada masa empat ke tujuh bulan untuk lihat ia tercapai,” kata perdana menteri dalam program Bicara Khas Eksklusif bersama RTM dan Bernama TV malam ini.

Beliau berkata kerajaan telah berusaha untuk mengimbangi antara kepentingan kesihatan awam dan keperluan pertumbuhan ekonomi dalam tempoh Perintah Kawalan Pergerakan (PKP) kali ketiga (PKP 3.0), sama seperti PKP 2.0 yang mana kesan terhadap pertumbuhan dijangka kurang teruk berikutan kebanyakan sektor ekonomi masih dibenarkan beroperasi.

“Kalau fikir hari ini memang nak tutup semua. Tapi kita jaga kehidupan, masa depan rakyat, pendapatan mereka, kerja mereka,” jelas beliau.

“Kadang-kadang rakyat mudah lupa tapi itu antara pakej terbesar dalam sejarah negara, tak terhenti di situ, kita akan usahakan dan buat apa yang patut,” katanya.

“Sebelum akhir tahun ni kita sasarkan rakyat telah disuntik dengan vaksin. Sasaran capai 80 peratus imuniti kelompok. Kita harap bila ada perlindungan, ekonomi pulih dan harapan kita, tahun 2022 tambah lebih baik,” katanya.

Sementara itu, mengulas mengenai sektor pelancongan yang terkesan teruk akibat pandemik, perdana menteri menjangkakan industri pelancongan Malaysia mengambil masa tiga hingga empat tahun untuk pulih dan dalam pada itu terdapat inisiatif yang digerakkan oleh kerajaan Persekutuan.

“Banyak hotel tutup, inap desa (homestay) terpaksa berhenti tidak buat apa-apa. Teksi dan bas bawa pelancong tersadai. Sebab itu, saya arahkan kepada Kementerian Kewangan untuk bantu kerana ada pembelian seperti teksi tidak menggunakan pinjaman bank, tapi syarikat pemajakan yang tiada moratorium,” katanya.

Jelas Muhyiddin, kerajaan telah memulakan rundingan untuk kemasukan pelancong asing China dan ASEAN menerusi laluan hijau (green lane) apabila keadaan mengizinkan dan turut membantu industri kreatif untuk mencergaskan industri pelancongan.


MyCC pantau pelaksanaan RFID secara konsisten

Ketua Pegawai Eksekutif MyCC Iskandar Ismail dalam kenyataan hari ini memaklumkan pihaknya mengadakan perjumpaan dengan PLUS dan TNG pada Isnin (17 Jan) bagi mendapatkan pemahaman lebih lanjut dan perkembangan terkini berhubung pelaksanaan RFID di sepanjang lebuh raya PLUS.

“Dengan mengambil kira tanggungjawab khas yang ada pada kedua-dua perusahaan dominan ini dalam pasaran-pasaran relevan, MyCC akan terus memantau keadaan dari semasa ke semasa dan apabila sebarang isu persaingan telah dikenal pasti, Akta Persaingan 2010 akan dikuatkuasakan.

“Seterusnya, adalah penting untuk diingatkan bahawa pasaran berkaitan inovasi boleh mewujudkan ketidakpastian. Oleh itu, MyCC akan bekerjasama rapat dengan kerajaan untuk memastikan perubahan ini sentiasa memberi manfaat terbaik kepada semua pengguna,” katanya.

Selain itu, Iskandar memaklumkan susulan peningkatan aduan pengguna mengenai isu berkaitan pelaksanaan RFID di seluruh lebuh raya PLUS, MyCC turut berkongsi penilaian dalam mesyuarat sama mengenai pelaksanaan itu termasuk memberikan akses kepada platform pembayaran lain untuk pembayaran tol seperti kad debit, kad kredit dan sistem e-wallet yang lain.

Beliau berkata MyCC mengambil maklum tentang rancangan untuk memastikan peralihan lancar kepada RFID bagi pengguna lebuh raya melalui kerjasama antara PLUS dan Touch ‘n Go dalam sistem kutipan tol.

“Walaupun inovasi seperti pengenalan RFID dalam sistem kutipan tol ini dialu-alukan, MyCC percaya bahawa pelaksanaan sistem itu perlu dijalankan dengan lebih berkesan bagi mencapai objektifnya,” katanya. – BERNAMA


Dua lagi kluster pendidikan direkodkan di Pulau Pinang – EXCO

BUKIT MERTAJAM, 3 Feb – Dua lagi kluster pendidikan direkodkan di Pulau Pinang semalam, menjadikan keseluruhan kluster melibatkan pelajar institusi pendidikan dijangkiti COVID-19 yang masih aktif di negeri itu sebanyak 10 ketika ini.

Pengerusi Jawatankuasa Kesihatan, Pertanian, Industri Asas Tani dan Pembangunan Luar Bandar negeri, Dr Norlela Ariffin berkata dua kluster baharu itu ialah kluster Jalan Pekan Darat membabitkan pelajar asrama perempuan Sekolah Menengah Kebangsaan (SMK)  Permatang Tok Jaya dan kluster Jalan Damai Bukit Mertajam melibatkan Sekolah Menengah Sains Tun Syed Sheh Shahabudin.

“Kluster Jalan Damai Bukit Mertajam mencatatkan 24 kes positif COVID-19 semalam, manakala kluster Jalan Pekan Darat pula sembilan kes. Sehubungan itu, Jabatan Kesihatan Negeri Pulau Pinang telah mengambil beberapa langkah segera bagi membendung penularan wabak itu,” katanya dalam kenyataan hari ini.

Beliau berkata ketika ini sebanyak 15 kluster aktif dilaporkan di Pulau Pinang iaitu 10 melibatkan kluster pendidikan, manakala sektor perkilangan dan tempat kerja masing-masing dua kluster serta satu kluster pusat tahanan.

Media sebelum ini melaporkan lapan kluster pendidikan dilaporkan di Pulau Pinang iaitu Pusat Asuhan Tunas Islam (PASTI) di Solok Nelayan di Daerah Barat Daya dan empat pusat tahfiz iaitu Kluster Jalan Sungai Nipah, Permatang Binjai, Kubang Semang dan Jalan Lembah, manakala dua lagi ialah institusi kemahiran di Jalan Berapit dan Bukit Panchor serta sebuah politeknik di Jalan Sungai Burung.


Op Selamat 18: Polis Alor Gajah keluar 565 saman

ALOR GAJAH 7 Mei – Sebanyak 565 saman dikeluarkan Polis Alor Gajah dalam tempoh lapan hari Op Selamat 18 sempena Hari Raya Aidilfitri bermula 29 April lalu sehingga semalam.

Timbalan Ketua Polis Daerah Alor Gajah, Deputi Superintendan Azrul Mohamed berkata, kesemua kesalahan di kesan di pintu masuk Plaza Tol Ayer Keroh dan Simpang Ampat yang melibatkan kereta serta motosikal.

“Daripada 565 saman dikeluarkan sebanyak 302 adalah atas kesalahan mengikut POL 257, 238 saman lagi atas kesalahan POL 170 iaitu memandu melebihi had laju. Sementara itu 25 saman lagi membabitkan pelbagai kesalahan lain.

“Sepanjang tempoh sama kami merekodkan 168 kes kemalangan yang menyebabkan satu kes maut manakala 23 lagi mengalami kecederaan,” katanya pada sidang media Op Selamat 18 di Plaza Tol Simpang Ampat, di sini petang tadi.

Azrul berkata jumlah kemalangan yang dicatatkan pada Op Selamat sempena Aidilfitri kali ini menunjukkan peningkatan sebanyak dua kes kepada 168 berbanding 166 dua tahun sebelumnya.

Menurutnya, rekod semasa Op Selamat menunjukkan sebanyak 164,915 kenderaan memasuki Melaka menerusi Plaza Tol Simpang Ampat manakala 202,627 lagi melalui Plaza Tol Ayer Keroh.


Rakyat Jepun mahu Olimpik Tokyo ditunda lagi

TOKYO 22 Julai – Tinjauan mendapati lebih 60 peratus warga Jepun lebih suka temasya Olimpik 2020 dibatalkan atau ditangguhkan sekali lagi, lapor agensi berita Sputnik.

Pada akhir Mac, Jawatankuasa Olimpik Antarabangsa dan jawatankuasa penganjur Sukan Tokyo 2020 mengumumkan acara itu ditangguhkan pada 2021 kerana wabak COVID-19.

Menurut hasil tinjauan oleh penyiar NHK, 31 peratus responden mahu Olimpik 2020 dibatalkan sepenuhnya, sementara 35 peratus mahu ia ditunda sekali lagi. Hanya 26 peratus bersetuju ia dilangsungkan mengikut jadual.


Ahli MT diberi peluang suarakan pandangan dalam mesyuarat khas Rabu lepas

KUALA LUMPUR, 25 Nov – Presiden UMNO Datuk Seri Dr Ahmad Zahid Hamidi telah memberi ruang seluasnya kepada semua ahli Majlis Tertinggi (MT) UMNO, untuk memberikan pandangan masing-masing pada Mesyuarat Khas MT UMNO, Rabu lepas.

Setiausaha Agung UMNO Datuk Seri Ahmad Maslan dalam kenyataannya berkata adalah tidak wajar, jika terdapat ahli MT melaporkan dalam media sosial apa jua petikan yang dibuat di luar konteks dan tidak benar mengenai mesyuarat khas itu kerana ia melanggar tatasusila mesyuarat.

Beliau berkata Mesyuarat MT UMNO itu juga berlangsung selama hampir empat jam berakhir jam 1 pagi, dan berjalan dalam suasana yang tenang bermula dengan sumpah kerahsian beberapa ahli yang baharu dilantik.

“Seramai 31 ahli telah berucap…kenyataan media yang dikeluarkan atas nama saya (pada Rabu) juga telah dibacakan terlebih dahulu dalam mesyuarat itu untuk dipersetujui,” katanya dalam kenyataan di Twitter beliau hari ini.

Ahmad berkata pelantikan baharu itu melibatkan Ketua UMNO Bahagian Wangsa Maju Datuk Seri Mohd Shafei Abdullah sebagai ahli MT, Ketua UMNO Bahagian Gombak Datuk Megat Zulkarnain Omardin dilantik sebagai Pengerusi Perhubungan UMNO Selangor, sementara bekas Ahli Dewan Undangan Negeri (ADUN) Sungai Tiang Datuk Suraya Yaacob, dilantik sebagai Timbalan Pengerusi Badan Perhubungan UMNO Kedah.

Dalam kenyataan pada Rabu, Ahmad berkata UMNO menyokong untuk menyertai kerajaan perpaduan seperti dititahkan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah, namun bukan diterajui Perikatan Nasional (PN).

Katanya mesyuarat tersebut juga bersetuju semua wakil parti yang memenangi kerusi Parlimen pada Pilihan Raya Umum ke-15, mematuhi dan menerima sebarang bentuk kerajaan perpaduan atau lain-lain bentuk kerajaan yang dimasyhurkan Seri Paduka.

Mesyuarat MT UMNO turut memperkukuhkan sokongan terhadap Ahmad Zahid untuk terus kekal menerajui sebagai Pengerusi BN dan sebulat suara menyokong beliau sebagai Presiden UMNO.


Usul bantah kenyataan Presiden Perancis dibincang dalam kamar khas

KUALA LUMPUR 3 Nov. – Ahli Parlimen Pokok Sena Datuk Mahfuz Omar hari ini mengemukakan usul agar kerajaan mengambil tindakan tegas dan bantahan keras terhadap kenyataan Presiden Perancis Emmanuel Macron yang telah membuat dakwaan berunsur Islamofobia dengan berselindung di bawah kebebasan bersuara.

Beliau turut mencadangkan agar Wisma Putra dan Parlimen mengambil tindakan serta menghantar nota bantahan keras menuntut Macron menarik balik kenyataan itu selain memohon maaf kepada seluruh umat Islam dan masyarakat dunia.

Menurutnya, usul itu melibatkan kepentingan ramai dan perlu disegerakan kerana tidak mahu perkara itu menjejaskan keharmonian masyarakat pelbagai kaum dan agama.

“Hal yang demikian, saya menyeru Dewan yang mulia ini mengecam dan mengkritik kenyataan Presiden Perancis itu di samping tidak bersetuju dengan pembunuhan ke atas (seorang guru sekolah menengah) Samuel Paty yang sewajarnya diserahkan kepada proses undang-undang.

“Sesungguhnya, saya percaya bahawa sensitiviti keagamaan seharusnya dihormati di mana kepelbagaian agama seharusnya membawa kepada keharmonian dan perpaduan dan bukannya menimbulkan konflik sesama manusia,” katanya ketika mengemukakan usul itu di Dewan Rakyat hari ini.

Presiden Perancis berkenaan sebelum ini mendapat kecaman pelbagai pihak berikutan kenyataan yang dikeluarkan beliau susulan kejadian bunuh seorang guru yang dikatakan menunjukkan karikatur Nabi Muhammad SAW dalam kelasnya semasa mengajar.

Yang Dipertua Dewan Rakyat Datuk Azhar Azizan Harun kemudiannya membenarkan usul itu dibahaskan di Kamar Khas Persidangan Dewan Rakyat hari ini.

Timbalan Menteri Luar Datuk Kamarudin Jaffar ketika menggulung perbahasa usul itu berkata Malaysia secara prinsipnya amat komited untuk menegakkan kebebasan bersuara dan ekspresi sebagai hak asasi manusia.

Bagaimanapun menurutnya, hak-hak itu perlu dilaksanakan dengan penuh hormat, bertanggungjawab dan tidak melampaui batas-batas agama, dalam konteks ini penghinaan terhadap Nabi Muhammad SAW.

“Malaysia sebagai negara Islam yang demokratik dan ‘moderate’ akan terus mempromosi dan mengekalkan hubungan yang harmoni dan hidup bersama dalam budaya damai dan hidup secara aman.

“Budaya ini bukan hanya dalam kalangan rakyat Malaysia yang berlainan kepercayaan dan agama, malah dalam konteks masyarakat global yang pelbagai,” katanya.

Sehubungan itu, Kamaruddin menyeru semua pihak agar isu itu dilihat dari sudut yang komprehensif dan mencari punca masalah itu bagi mengelakkan salah faham agama, provokasi, sikap prejudis termasuklah kebencian kepada agama dan penghinaan kepada Nabi Muhammad SAW.

“Di kesempatan ini, saya ingin mengambil peluang untuk menasihati rakyat Malaysia yang berada di luar negara supaya sentiasa berwaspada dan peka terhadap sebarang perkembangan semasa dengan cara mengambil inisiatif untuk mendaftar dan menghubungi Kedutaan Besar dan Konsulat Malaysia di luar negara dari semasa ke semasa,” katanya.

Seramai enam Ahli Parlimen mengambil bahagian dalam perbahasan tersebut iaitu Datuk Seri Mukhriz Mahathir (Bebas-Jerlun), Ahmad Tarmizi Sulaiman (PAS-Sik), Datuk Seri Salahuddin Ayub (PH-Pulai), Ahmad Fahmi Mohamed Fadzil (PH-Lembah Pantai) dan Tun Dr Mahathir Mohamad (Bebas-Langkawi) serta Mahfuz.

“Ahli Yang Berhormat, masa sudah cukup dalam perbahasan di bawah Peraturan Mesyuarat 18 (1) dan yang demikian saya tutup perbahasan ini.


Murid lelaki tahun satu cedera, lebam dipercayai didera bapa

SUNGAI PETANI, 22 September – Seorang murid lelaki tahun satu di sebuah sekolah di sini, mengalami kecederaan dan lebam pada bahagian kepala, leher dan badan dipercayai akibat didera oleh bapa kandungnya sejak dua bulan lepas.

Ketua Polis Daerah Kuala Muda ACP Zaidy Che Hassan berkata kes penderaan itu terbongkar apabila guru kelas mangsa menyedari kelakuan mangsa yang mencurigakan dengan memakai jaket di dalam kelas selain terdapat kesan merah pada wajahnya.

“Perkara itu kemudiannya dimaklumkan kepada Guru Penolong Kanan Hal Ehwal Murid sekolah terbabit dan selepas memeriksa mangsa, terdapat kesan calar di seluruh badan, bengkak pada siku, luka di bahagian telinga sebelah kiri dan terdapat kesan lebam serta kesan bibir terkoyak.

“Susulan itu, satu laporan polis telah dibuat pada 8 pagi semalam dan polis telah menahan bapa mangsa yang berusia 29 tahun bagi membantu siasatan,” katanya dalam kenyataan di sini hari ini.

Katanya, mangsa yang merupakan anak tunggal, sebelum ini dijaga oleh neneknya sejak kecil di Tanjung Dawai, di sini, namun kemudian tinggal bersama suspek dan ibu tirinya sejak setahun lepas.

“Bapa kandung mangsa mengaku telah memukul mangsa sejak dua bulan yang lalu kerana mendakwa mangsa tidak mendengar kata dan hiperaktif…mangsa dipercayai dipukul menggunakan rotan, batang penyapu dan senduk plastik,” katanya.

Katanya mangsa telah dimasukkan ke Hospital Sultan Abdul Halim, di sini semalam untuk rawatan lanjut dan akan diserahkan di bawah jagaan ibunya.

“Bapa kandung mangsa yang merupakan pekerja kilang, ditahan di Taman Desa Jaya dekat sini dan direman selama enam hari bermula hari ini. Polis turut merampas tiga jenis peralatan yang dipercayai digunakan bapanya untuk memukul mangsa,” katanya.


Pasukan SAR laung azan sebelum jumpa Naufal dalam keadaan selamat

IPOH, 24 Jun – Pasukan mencari dan menyelamat (SAR) seorang pelajar tahfiz berusia 17 tahun yang dilaporkan hilang di kawasan kebun getah di Kampung Tanjong Sejarah, Kampung Tawai, Gerik melaungkan azan sebelum menemukan pelajar itu dalam keadaan selamat, pagi ini.

Penolong Pengarah Bahagian Operasi Jabatan Bomba dan Penyelamat (JBPM) Perak Sabarozi Nor Ahmad berkata Muhammad Naufal Adzimi Mohd Harris dijumpai pada 10.49 pagi ini, kira-kira dua kilometer dari lokasi motosikal yang ditinggalkan mangsa ditemukan.

“Pasukan SAR  pada pagi ini dipecahkan kepada lapan kumpulan yang disertai pelbagai agensi seperti JBPM, PDRM, PGA dan orang awam. Gerak kerja dimulakan dengan membuat laungan azan oleh Pegawai Operasi PKpgB Hasna Rashid.

“Lokasi berkenaan sebelum ini juga telah pun dibuat pencarian namun mungkin situasi mangsa yang bergerak menyebabkan dia tidak ditemukan sebelum ini,” katanya dalam kenyataan hari ini.

Terdahulu, operasi hari keempat diteruskan hari ini dengan kekuatan anggota 94 orang termasuk polis, unit K9 bomba, Agensi Pertahanan Awam dan orang awam.


Perutusan khas PM 6 petang ini

Menerusi catatan di laman Facebook beliau, perutusan khas itu akan disiarkan secara langsung di saluran stesen televisyen tempatan iaitu Radio Televisyen Malaysia (RTM), Bernama TV, TV3 dan Astro Awani.

Pada Jumaat, Menteri Kanan (Kluster Keselamatan) Datuk Seri Ismail Sabri Yaakob berkata, Perdana Menteri akan membuat pengumuman khas hari ini mengenai tindakan yang akan dilaksanakan kerajaan, berhubung situasi semasa jangkitan COVID-19 yang menunjukkan trend peningkatan.

Sejumlah 2,433 kes harian baharu COVID-19 dilapor semalam menjadikan jumlah kumulatif kes positif ialah 135,992 kes, manakala jumlah kes aktif dengan kebolehjangkitan adalah 27,332 kes. – BERNAMA


Gempa Turkiye: Satu lagi hospital medan berskala kecil dijangka dibuka – PTD

PORT DICKSON, 13 Februari – Sebuah lagi Hospital Medan Malaysia (HMM) berskala kecil dijangka dibuka bagi memberikan bantuan kemanusiaan kepada mangsa yang terjejas akibat gempa bumi diTurkiye kata Panglima Tentera Darat Jen Tan Sri Zamrose Mohd Zain.

Beliau berkata kumpulan tinjau akan bergerak ke kawasan berkenaan dalam waktu terdekat bagi mengenal pasti lokasi bersesuaian untuk membina hospital itu selain menilai keperluan logistik, jenis bantuan serta jumlah populasi yang perlu dibantu.

“Kemungkinan kami akan buka lagi satu dalam skala kecil, kami akan terima arahan selanjutnya nanti di mana tempat bergerak..yang buka (HMM) sekarang, ada 110 anggota, yang ini kecil sikit (bakal buka) dan perkhidmatan hanya untuk tahap 2 iaitu untuk respons segera.

“Kalau tak pergi tinjau dulu, pergi dengan keadaan membuta tuli, tak boleh lah, jadi pasukan tinjau akan memberi taklimat kepada kami nanti lokasi sesuai.. elemen tinjauan itu penting untuk kami bergerak, tempoh hari tak ada tinjauan sebab kena bergerak serta-merta,” katanya kepada pemberita selepas melancarkan Hari Tentera Darat ke-90 di sini hari ini.

Angkatan Tentera Malaysia (ATM) sebelum ini membina satu HMM di Turkiye untuk memberi perkhidmatan perubatan kepada mangsa bencana itu yang dijangka beroperasi Rabu ini dengan menawarkan perkhidmatan perubatan bagi Tahap 1 dan 2, termasuk pembedahan.

Dalam pada itu, beliau turut tidak menolak kemungkinan untuk menghantar lebih ramai anggotanya bagi membantu operasi mencari dan menyelamat (SAR) mangsa kejadian gempa bumi di negara berkenaan.

Zamrose bagaimanapun berkata penilaian dan semakan akan dibuat dari masa ke masa untuk melihat kesesuaian sama ada ia perlu ditambah atau tidak.

“Saya jangka mungkin (akan tambah), kami ikut arahan daripada Pejabat Perdana Menteri dan salur pada Majlis Keselamatan Negara untuk penilaian, kemungkinan akan hantar dan kami sentiasa bersedia,” katanya dan menambah anggota dan aset untuk kegunaan di negara berkenaan ketika ini adalah mencukupi.

Ditanya sama ada wujud kekangan ketika anggota melakukan operasi SAR terbabit, beliau berkata mereka yang dihantar adalah terlatih dan boleh menyesuaikan diri dengan sebarang tekanan lebih-lebih lagi kebanyakan anggota dan pasukan perubatan pernah bertugas di Cox’s Bazar selain misi MALBATT.

Gempa bumi besar berukuran 7.8 pada skala Richter yang melanda selatan Turkiye dan barat laut Syria pada Isnin lepas telah meragut lebih 30,000 nyawa dengan kesan gegaran turut dirasai di Cyprus dan Lubnan.

Turkiye pada Selasa mengisytiharkan darurat selama tiga bulan di 10 wilayah iaitu Adana, Adiyaman, Diyarbakir, Gaziantep, Hatay, Kahramanmaras, Kilis, Malatya, Osmaniye dan Sanliurfa bagi memastikan misi SAR berjalan lancar.

Terdahulu, Zamrose ketika menyampaikan amanat sempena Hari Tentera Darat ke-90 berkata antara fokus utama TDM tahun ini ialah memastikan projek rumah keluarga di kem tentera darat disiapkan mengikut jadual serta menampung keperluan terutama di Sabah dan Sarawak.

“Sambutan pada tahun ini juga lebih bermakna kerana simbolik nombor 90 yang juga merupakan nombor tentera atau nombor badan pejuang tanah air tersohor iaitu Leftenan Adnan Saidi,” katanya yang turut menyampaikan cenderahati kepada cucu Leftenan Adnan iaitu Ahmad Abdullah, 64.

Hari Tentera Darat yang akan disambut pada 1 Mac ini bertemakan ‘Kesejahteraan Warga Tentera Darat Diutamakan, Kedaulatan Negara Terjamin’ dijadual diadakan di Kem Perdana Sungai Besi, Kuala Lumpur selain pelbagai acara termasuk Perbarisan dan Pembacaan Perutusan dan Karnival Terbuka TD.


Pelabur asing jual RM600.7 juta ekuiti tempatan minggu lepas

KUALA LUMPUR 22 Jun – Pelabur asing terus mengurangkan dedahan kepada saham-saham yang tersenarai di Bursa Malaysia bagi minggu ke-18 berturut-turut dengan menjual ekuiti tempatan bernilai RM600.7 juta pada minggu lepas.

MIDF Research dalam laporan aliran dana mingguannya hari ini berkata, berbanding enam pasaran Asia lain, Malaysia kekal dengan aliran keluar bersih keempat terkecil setakat tahun ini.

“Semasa pasaran dibuka pada Isnin minggu lepas, pelabur antarabangsa bertindak menjual RM358.9 juta saham tempatan, iaitu trend serupa bagi semua pasaran Asia, akibat kebimbangan berlakunya jangkitan semula Covid-19.

“Namun, aliran dana asing yang masuk ke pasaran tempatan berjumlah RM101.6 juta pada Selasa, sekali gus menamatkan aktiviti jualan selama tiga hari di Bursa Malaysia,” katanya.

Aliran masuk dana asing ke Malaysia yang sederhana pada Selasa turut menyaksikan bursa tempatan ditutup pada paras 1,517.7, dengan kenaikan sehari berjumlah 1.26 peratus.

Bagaimanapun, aktiviti belian asing bersih dalam pasaran tempatan tidak bertahan lama apabila pihak dana asing bertindak melakukan jualan bersih sebanyak RM83.3 juta pada Rabu.

Minat pelabur terbabit dijejaskan oleh ketidakstabilan politik di negara ini dengan jangkaan berlakunya pilihan raya mengejut serta penularan semula virus di Beijing.

Sementara itu, suasana keseluruhan pasaran suram berikutan pelabur semakin berhati-hati ke atas gelombang kedua jangkitan pandemik Covid-19 khususnya di China dan Amerika Syarikat (AS) yang menunjukkan isyarat peningkatan jangkitan kes.

“Tambahan pula, data tuntutan pengangguran mingguan AS pada Khamis yang menunjukkan 1.5 juta warga Amerika memfailkan tuntutan insurans pengangguran pada minggu sebelumnya adalah lebih tinggi berbanding jangkaan.

Pada asas mingguan, FBM KLCI menyusut 2.5 peratus pada minggu itu selepas mencatat 1,507.3 mata manakala ringgit jatuh 0.1 peratus berbanding dolar US pada paras 4.2675 minggu berkenaan.


TNB siap siaga hadapi musim banjir

KUALA LUMPUR, 21 Okt – Tenaga Nasional Berhad (TNB) menyenaraikan lebih 2,500 kakitangan daripada Bahagian Rangkaian Pembahagian untuk menganggotai Pasukan Kecemasan Keselamatan sebagai persiapan menghadapi bencana banjir.

Ketua Pegawai Rangkaian Pembahagian TNB Wan Nazmy Wan Mahmood berkata kakitangan terbabit akan bertugas 24 jam bagi memastikan pengurusan bekalan tenaga elektrik teratur dan meminimumkan kerosakan pepasangan elektrik demi keselamatan orang ramai.

Beliau berkata bantuan logistik di negeri sering dilanda banjir sudah disiapkan termasuk 296 set janakuasa bergerak; 227 set janakuasa kecil mudah alih 5kW/2.5kW; 279 buah lori; 885 kenderaan pacuan empat roda; 38 buah bot dan 108 lampu limpah.

“TNB bekerjasama rapat dengan Jawatankuasa Pengurusan Bencana Negeri dan Daerah serta akan membuka bilik gerakan di negeri-negeri yang dilanda banjir untuk memantau keadaan dan menyalurkan maklumat terkini mengenai bekalan elektrik,” katanya.

Pengguna yang terputus bekalan elektrik ketika banjir dinasihatkan agar segera menghubungi TNB di talian 15454 atau Facebook TNB Careline untuk tindakan lanjut.


PRN Melaka: PN pertaruh calon berpengalaman, muka baharu

MELAKA 27 Okt – Perikatan Nasional (PN) akan mempertaruhkan individu berpengalaman serta muka baharu sebagai calon parti itu bagi Pilihan Raya Negeri (PRN) Melaka pada 20 Nov ini.

Ketua Penerangan Bersatu Datuk Wan Saiful Wan Jan yang mengesahkan perkara itu berkata kesepakatan itu dicapai hasil perbincangan bersama komponen PN.

“Kami ada calon-calon yang berkualiti yang akan kami tawarkan. Yang penting, calon-calon kami adalah (mereka) yang berintegriti, tiada sejarah penyelewengan dan terbukti komited untuk berkhidmat kepada rakyat Melaka.

Sementara itu, Wan Saiful menerusi catatan di Facebook berkata gabungan itu akan berkempen menggunakan platform media dalam talian dan media cetak sebagai usaha memastikan rakyat mendapat maklumat.

Ia susulan langkah Kementerian Kesihatan (KKM) yang mengenakan larangan untuk sebarang aktiviti, perhimpunan atau majlis sosial berkaitan pilihan raya termasuk penganjuran majlis-majlis pelancaran jentera pilihan raya berkuat kuasa Isnin lepas sehingga 27 Nov.

“Media dalam talian dan media cetak akan menjadi platform utama kami dan kami akan sediakan aktiviti penerangan yang sesuai untuk mendekati pengundi. Pada masa yang sama, saya minta pihak berkuasa memperhalusi mekanisme pelaksanaan SOP (prosedur operasi standard) ini,” katanya.

Suruhanjaya Pilihan Raya (SPR) menetapkan tarikh penamaan calon bagi PRN Melaka pada 8 Nov manakala tarikh mengundi pula pada 20 Nov.

PRN Melaka diadakan susulan pembubaran DUN Melaka pada 4 Okt lepas apabila empat Ahli Dewan Undangan Negeri (ADUN) bertindak menarik sokongan terhadap kepimpinan Ketua Menteri Datuk Seri Sulaiman Md Ali. – BERNAMA


Kes Covid-19 global melebihi 15 juta

BEIJING 23 Julai –  Kes COVID-19 yang disahkan secara global melebihi 15 juta pada Rabu, mencecah 15,008,046 pada 12.35 tengah hari (1635 GMT), menurut Pusat Sains dan Kejuruteraan Sistem di Johns Hopkins University, lapor agensi berita Xinhua pada Rabu.

Menurut Perkhidmatan Kesihatan dan Kemanusiaan Texas, jumlah kematian COVID-19 mencecah 4,348 pada Rabu. Negeri tersebut turut melaporkan hampir 10,000 kes  baharu disahkan, menjadikan jumlah keseluruhan kepada 351,618.

Setelah didapati positif semasa ujian yang dibuat pada Selasa, pejabat di Brasilia mengeluarkan kenyataan mengatakan ketua negara itu berada “dalam keadaan baik.”

Di Geneva pula, agensi Pertubuhan Bangsa-Bangsa Bersatu (PBB) melancarkan pangkalan data undang-undang yang telah dilaksanakan pelbagai negara, sebagai tindak balas terhadap pandemik COVID-19 untuk membantu melindungi kesihatan dan kesejahteraan individu serta masyarakat.

Inisiatif COVID-19 Law Lab, mengumpul dan berkongsi dokumen undang-undang daripada lebih 190 negara di seluruh dunia, bertujuan membantu mewujudkan dan melaksanakan kerangka kerja undang-undang yang kukuh untuk menguruskan pandemik, menurut pernyataan dikeluarkan  Pertubuhan Kesihatan Sedunia.

Sementara itu di Santiago, Chile melaporkan 336,402 kes COVID-19 dan 8,722 kematian akibat pandemik berkenaan, selepas ujian mengesan 1,741 kes baharu dalam tempoh 24 jam terakhir dan 45 lagi pesakit meninggal dunia.

Di Warsaw, Kementerian Kesihatan Poland melaporkan tiga kemungkinan kawasan khas COVID-19, termasuk sebuah biara, hotel dan lombong, sehari selepas kes harian di negara itu mencatatkan paras tertinggi selama sebulan.

Kementerian melaporkan 380 kes baharu, sedikit menurun berbanding 399 pada Selasa, yang merupakan jumlah tertinggi dalam sebulan. Secara keseluruhan, kementerian mencatatkan 41,162 jangkitan dan 1,642 kematian sejak bermulanya pandemik.

Di Nairobi, Kenya menerima banyak bekalan perubatan antipandemik daripada kerajaan China melalui Pertubuhan Wanita Pertama untuk Pembangunan bagi membantu ibu dan anak-anak memerangi COVID-19.

Kedutaan China yang diamanahkan oleh wanita pertama, Peng Liyuan, menyerahkan pelbagai bekalan perubatan kepada Angella Githere-Langat, Penyelaras Inisiatif Beyond Zero Wanita Pertama Kenya, Margaret Kenyatta.


Kakitangan APM didenda RM28,000 terima suapan

Hakim Suzana Hussin menjatuhkan hukuman itu ke atas Mohd Nazrin Mohd Nasir, 38, selepas dia menukar pengakuan kepada bersalah terhadap tiga pertuduhan pilihan.

Mohd Nazrin sebagai penjawat awam iaitu Pembantu Pertahanan Awam di APM didakwa menerima wang tunai berjumlah RM20,500 dan cuba mendapatkan RM18,000 tanpa balasan daripada pemilik Syarikat Pendang Jaya Sdn Bhd yang tertuduh ketahui syarikat tersebut tiada kena-mengena dengan tugas rasminya.

Dia dituduh melakukan kesalahan itu di tiga restoran berasingan di Putrajaya dan Pahang antara 7 hingga 11 Okt 2021, mengikut Seksyen 165 Kanun Keseksaan yang membawa hukuman penjara maksimum dua tahun atau dengan denda atau kedua-duanya sekali.

Peguam Khairul Naim Rafidi yang mewakili tertuduh memohon hukuman denda kerana anak guamnya penanggung tunggal keluarga yang menyara isteri serta seorang anak berusia 13 tahun selain menghidap diabetis yang memerlukan suntikan insulin.

Timbalan Pendakwa Raya Irna Julieza Maaras memohon hukuman berat kerana tertuduh yang merupakan penjawat awam telah mengetepikan integritinya dengan terlibat dalam jenayah rasuah yang merupakan suatu perbuatan jijik dalam kalangan masyarakat.


Masih tiada kuota khusus ditetapkan Arab Saudi untuk jemaah haji semua negara

KUALA LUMPUR, 31 Mac – Kerajaan Arab Saudi masih belum menetapkan kuota khusus kepada semua negara yang bakal menghantar jemaah haji ke tanah suci Makkah pada tahun ini, kata Menteri di Jabatan Perdana Menteri (Hal Ehwal Agama) Datuk Idris Ahmad.

Namun, beliau berkata perlaksanaan ibadah haji akan tetap diteruskan dan ia pastinya menjadi berita gembira buat umat Islam di seluruh dunia.

“Tiada keputusan rasmi yang dibuat dan ia bukan hanya melibatkan negara kita semata-mata, tetapi semua negara yang bakal menghantar jemaah haji dan penantian untuk melaksanakan ibadah ini pada tahun ini, Insya-Allah bakal dilaksanakan,” katanya menerusi hantaran di Facebook hari ini.

Beliau berkata Lembaga Tabung Haji (TH) akan sentiasa mengikuti perkembangan positif daripada kerajaan Arab Saudi berhubung kuota ibadah haji bagi umat Islam di Malaysia.

Idris berkata dengan prestasi membanggakan TH dalam pengurusan jemaah haji sehingga menjadi penanda aras di rantau Asia, beliau optimis umat Islam di negara ini dapat menunaikan ibadah berkenaan pada tahun ini.

“Pastinya saya mengharapkan penambahan kuota berbanding sebelum ini supaya lebih banyak peluang diberikan kepada umat Islam di Malaysia menunaikan rukun Islam yang sangat besar ganjarannya di sisi Allah SWT,” katanya.

Katanya beliau berpeluang melihat sendiri bagaimana kerajaan Arab Saudi sedang berusaha bagi mempersiapkan segala keperluan untuk menyambut jemaah haji dari seluruh dunia.

“Namun, hakikat yang perlu kita ketahui, masih banyak lagi operasi yang secara langsung melibatkan industri di sana tidak beroperasi sepenuhnya seperti pembukaan hotel dan rumah penginapan, restoran dan tempat makan dan minum dan beberapa lagi operasi perniagaan yang tidak dibuka sepenuhnya,” katanya.


Tanah runtuh: Mangsa keempat dan kelima ditemukan, disahkan meninggal dunia – Polis

KUALA LUMPUR, 11 Mac –  Mangsa keempat dan kelima tanah runtuh di Taman Bukit Permai 2, Ampang, di sini, ditemukan dan disahkan meninggal dunia.

Kedua-kedua lelaki itu merupakan korban ketiga dan keempat dalam insiden tanah runtuh. Sebelum itu seorang wanita warga emas dan seorang lelaki turut maut manakala seorang lelaki cedera.

Ketua Polis Daerah Ampang Jaya ACP Mohamad Farouk Eshak berkata kedua-dua mangsa merupakan lelaki warga tempatan dengan seorang daripada mangsa merupakan pekerja Syarikat Pengurusan Air Selangor Sdn Bhd.

Beliau berkata polis akan membuat kawalan keselamatan selama 24 jam bagi memastikan barang-barang milik penghuni terjejas tidak hilang dan rumah mereka tidak diceroboh.

Sementara itu, Pengarah Jabatan Bomba dan Penyelamat Selangor Norazam Khamis berkata pihaknya akan menggunakan Unit Anjing Pengesan K9 di tapak runtuhan bagi memastikan tiada mangsa lain yang terlibat.

Tinjauan Bernama mendapati sebilangan ahli pasukan mencari dan menyelamat daripada pasukan polis dan Angkatan Pertahanan Awam dilihat mula bersurai dari lokasi kejadian susulan penemuan kesemua lima mangsa.

Pada masa sama, pihak Kementerian Kesihatan Malaysia juga mula mengemas khemah rawatan khas susulan penamatan operasi mencari dan menyelamat (SAR) oleh polis kira-kira 2 pagi.-BERNAMA


Jom buka akaun TH secara maya dengan THiJARI

KUALA LUMPUR 27 Mei – Lembaga Tabung Haji (TH) memperkenalkan platform terbaharu iaitu pembukaan akaun secara maya (VAO) menerusi pautan dan aplikasi THiJARI bagi menggalakkan bakal pendeposit TH membuka akaun secara dalam talian.

Pengenalan VAO adalah sebahagian daripada inisiatif transformasi digital TH ke arah memperluaskan akses perkhidmatan, menjimatkan masa, mesra alam, selamat dan cekap.

Pengarah Eksekutif Operasi TH Mustakim Mohamad berkata, VAO bertujuan memberi kemudahan dan keselesaan kepada rakyat Malaysia yang beragama Islam untuk membuka akaun TH dengan lebih mudah di mana sahaja mereka berada sama ada melalui laman web atau aplikasi mudah alih, THiJARI.

“TH menyaran para pendepositnya untuk terus meningkatkan penggunaan perkhidmatan dalam talian sepanjang tempoh pelaksanaan Perintah Kawalan Pergerakan bagi mengurangkan interaksi secara bersemuka di kaunter cawangan TH di seluruh negara berikutan penularan COVID-19 yang amat membimbangkan pada masa ini,” katanya dalam kenyataan hari ini.

Bakal pendeposit hanya perlu melayari laman sesawang www.thijari.com.my, kemudian isi butiran lengkap secara dalam talian dan seterusnya hadir di mana-mana cawangan TH bagi membuat pengesahan biometrik dan dokumen pengenalan.

Inisiatif ini sekali gus memudahkan urusan pembukaan akaun baharu dan masa untuk membuka akaun disingkatkan daripada 15 minit kepada satu minit serta pendeposit akan diberi keutamaan di cawangan TH kerana telah melengkapkan permohonan terlebih dahulu.

Beliau berkata sejak THiJARI diperkenalkan pada Februari 2020, platform tersebut berjaya menarik lebih 800,000 pengguna THiJARI web dan 400,000 pengguna THiJARI App.

THiJARI adalah perkhidmatan dalam talian yang dilancarkan pada awal tahun lalu bagi memudahkan para pendeposit melakukan transaksi dan menerima perkhidmatan TH secara dalam talian seperti menyemak akaun, mencetak penyata dan perkhidmatan berkaitan haji termasuk pendaftaran.

Pada awal Mei lalu, simpanan terkumpul TH terus berkembang sihat kepada RM80 bilion dengan jumlah pendeposit aktif kira-kira sembilan juta orang.


PM selesai menghadap Yang di-Pertuan Agong

KUALA LUMPUR 16 – Tan Sri Muhyiddin Yassin selesai menghadap Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah di Istana Negara, sebentar tadi.

Kenderaan pelbagai guna (MPV) Toyota Vellfire yang membawa Perdana Menteri dilihat keluar dari pekarangan Istana Negara tepat jam 1.01 tengah hari melalui pintu satu.

Semalam, Ahli Majlis Pimpinan Tertinggi (MPT) BERSATU, Datuk Seri Mohd Redzuan Md Yusof memaklumkan Muhyiddin akan menyerahkan surat peletakan jawatan sebagai Perdana Menteri kepada Yang di-Pertuan Agong di Istana Negara, hari ini.

Perdana Menteri juga dijadualkan membuat pengumuman mengenai kedudukannya sebagai Perdana Menteri dan kerajaan Perikatan Nasional (PN) selepas sesi menghadap Seri Paduka.


Dua patah kaki lif kondominium jatuh dari tingkat lapan

Jurucakap Pusat Gerakan Operasi Jabatan Bomba dan Penyelamat Malaysia Kuala Lumpur berkata pihaknya menerima panggilan berhubung kejadian pada 9.52 malam dan sebuah jentera disertai 11 anggota daripada Balai Bomba dan Penyelamat Hang Tuah digegaskan ke lokasi.

“Menurut mangsa, lif tersebut jatuh dari tingkat lapan hingga ke tingkat bawah (GF). Wanita dan lelaki yang patah kaki dihantar ke Hospital Kuala Lumpur untuk rawatan.


Kebolehpasaran graduan PMM cecah 99.3 peratus

MERLIMAU 4 Disember – Kadar kebolehpasaran graduan Politeknik Merlimau Melaka (PMM) pada tahun 2021 berada pada tahap tertinggi sehingga mencecah hampir 100 peratus.

“Sehingga kini PMM telah menerima sejumlah RM 1.83 juta geran penyelidikan dan sebanyak 87 kolaborasi antara PMM bersama industri, agensi kerajaan serta universiti,” katanya dalam sidang media hari ini.

Mengulas lanjut, Norizam berkata menerusi Inisiatif Kemajuan Kerjaya Laluan Pakar Bidang Khusus yang diperkenalkan kerajaan, PMM telah mengiktiraf seramai 107 atau 41.15 peratus tenaga pakar yang layak dalam bidang profesional dan sijil.

“Semua ini bagi memastikan ilmu dan kemahiran dimiliki pensyarah dan pelajar adalah yang terkini dan selari dengan amalan dilaksanakan pihak industri,” jelasnya.


1,312 kemalangan hari keenam Op Selamat 19

KUALA LUMPUR, 24 Januari – Sebanyak 1,312 kemalangan direkodkan di seluruh negara pada hari keenam pelaksanaan Op Selamat 19 sempena Tahun Baharu Cina, semalam.

Pengarah Jabatan Siasatan dan Penguatkuasaan Trafik Bukit Aman Datuk Seri Mat Kasim Karim dalam kenyataan hari ini berkata kemalangan itu melibatkan 1,603 kenderaan.

Beliau berkata berdasarkan statistik harian polis, kereta mencatatkan jumlah tertinggi iaitu 1,160 kes, diikuti pacuan empat roda (210), motosikal (184), lori (19), van (19), bas (5), teksi (4) dan masing-masing satu kes kemalangan basikal dan kenderaan polis.


Tiada kompromi terhadap pelaku kes dera kanak-kanak – Ras Adiba

KUALA LUMPUR 15 Julai – Kerajaan disaran menubuhkan pasukan petugas khas membabitkan agensi penguat kuasa bagi membanteras jenayah penderaan kanak-kanak di negara ini.

Selain itu, Seksyen 31 Akta Kanak-Kanak 2001 harus dipinda dengan segera bagi membolehkan pelaku dikenakan hukuman yang lebih berat dan setimpal.

Ahli Dewan Negara mewakili Orang Kurang Upaya (OKU) Senator Datuk Ras Adiba Radzi, yang memandang serius kes penderaan kanak-kanak yang kian meruncing di negara ini berkata, beliau tidak akan sama sekali berkompromi dengan kesalahan membabitkan golongan itu terutama OKU.

“Tindakan tegas wajib diambil dan pelaku kes penderaan serta penganiayaan kanak-kanak perlu dihadapkan ke muka pengadilan supaya isu penderaan kanak-kanak di negara ini tidak berterusan.

“Saya menggesa agar pihak berkuasa tidak berkompromi dengan mana-mana pihak yang disyaki terlibat penderaan dan penganiayaan kanak-kanak yang menjadi kesalahan jenayah di bawah Akta Kanak-Kanak 2001,” menurutnya dalam kenyataan di sini.

Beliau berkata, usaha itu juga selaras dengan komitmen kerajaan kepada agenda Matlamat Pembangunan Mampan 2030 yang turut memberi penekanan untuk menamatkan penyalahgunaan, eksploitasi, pemerdagangan manusia dan segala bentuk keganasan serta penyiksaan terhadap kanak-kanak.

Ras Adiba turut meminta Kementerian Pembangunan Wanita, Keluarga dan Masyarakat bertindak proaktif untuk memastikan kanak-kanak di negara ini diberi keutamaan dari segi pemeliharaan serta perlindungan.

Beliau berkata semua lapisan masyarakat harus memainkan peranan serius serta melaporkan kes penderaan kepada pihak berkuasa kerana ini merupakan tanggungjawab bersama.


Melaka giat promosi kempen ‘Dream Now, Travel Later’ rancakkan sektor pelancongan

MELAKA 4 Jun — Kerajaan negeri Melaka sedang giat mempromosi kempen ‘Dream Now, Travel Later’ dalam usaha merancakkan semula sektor pelancong negeri ini yang terkesan ekoran penularan wabak COVID-19.

Pengerusi Jawatankuasa Pelancongan, Warisan dan Kebudayaan negeri, Datuk Muhamad Jailani Khamis berkata kempen sejak 1 Jun sehingga hujung tahun ini digerakkan menerusi platform ‘Melaka eXcess’ yang boleh dimuat turun dari Google Play dan App Store.

Beliau berkata menerusi kempen itu, pelbagai rangkaian sektor pelancongan negeri menawarkan diskaun tiket masuk ke destinasi pelancongan, produk pelancongan dan perkhidmatan mereka bermula 10 peratus dan ke atas, dan tempoh sah laku sehingga 2023.

“Sehingga kini, 80 pengusaha sektor pelancongan di Melaka telah berdaftar di bawah aplikasi ‘Melaka eXcess’ dan kita jangkakan lebih banyak lagi akan berbuat demikian dalam masa terdekat untuk mempromosi produk atau perkhidmatan mereka.

“Inisiatif ini dirancang dalam tempoh dua bulan sejak penularan COVID-19 melanda negara namun pelancarannya belum dapat dilaksanakan susulan Perintah Kawalan Pergerakan dan arahan daripada Majlis Keselamatan Negara,” katanya selepas Majlis Penyampaian Bantuan Kit Makanan kepada Pengayuh Beca di Melaka Ekoran COVID-19 di sini, hari ini.

Pada majlis itu, 350 pengayuh beca berdaftar di Melaka menerima sumbangan berupa beras, susu tepung, gula, minyak, telur serta biskut dan, majlis turut dihadiri Pengurus Besar Bahagian Promosi Pelancongan Melaka, Saari Basiron.

Mengulas lanjut, Jailani berkata antara destinasi pelancongan terlibat ialah Melaka Wonderland, Taman Buaya Melaka, Melaka River Cruise, Zoo Melaka Menara Taming Sari, Mamee Jonker House dan Toy Museum Melaka serta sektor pengangkutan seperti Melaka Sentral dan Panorama Melaka.

Beliau berkata cabutan bertuah yang menawarkan pelbagai hadiah termasuk sebuah Proton Alza dan pulangan kredit berjumlah RM5 juta, menanti pelancong yang membeli tiket menerusi platform itu.

Dalam pada itu, katanya pengusaha sektor pelancongan turut disaran memanfaatkan aplikasi berkenaan untuk mengembang dan memperomosikan perniagaan serta produk mereka kerana caj yang dikenakan amat rendah berbanding platform atas talian lain.


DUN Rembia: 63 murid Tabika ‘naik haji’

REMBIA 27 Julai – Seramai 63 murid daripada sembilan Taman Bimbingan Kanak-kanak (Tabika) di Dewan Undangan Negeri (DUN) Rembia merasai pengalaman ‘naik haji’.

Setiausaha Japerun Rembia, Radzieman Mohd Padzir, aktiviti itu antara yang diatur sepanjang Program Simulasi Haji Cilik DUN Rembia, berlangsung di Dewan Japerun DUN Rembia, Sungai Petai, di sini, baru-baru ini.

Program berkenaan dirasmikan Ketua Pegawai Eksekutif Menara Taming Sari Azlan Abidin, mewakili Ahli Dewan Undangan Negeri (ADUN) Rembia, Datuk Muhammad Jailani Khamis.

Mengulas lanjut, beliau berkata, melihat kepada sambutan baik diterima, program berkenaan bakal diangkat sebagai acara tahunan yang akan diadakan sebelum Hari Raya Aidiladha pada setiap tahun.


Ekonomi Malaysia kembali ke landasan lebih kukuh pada suku pertama 2022- Mustapa

KUALA LUMPUR, 13 Mei – Ekonomi Malaysia kembali ke landasan yang lebih kukuh pada suku pertama 2022 apabila Keluaran Dalam Negara Kasar (KDNK) negara mencatatkan pertumbuhan 5 peratus, angka yang jauh lebih baik daripada jangkaan kebanyakan agensi penganalisis ekonomi.

Menteri di Jabatan Perdana Menteri (Ekonomi) Datuk Seri Mustapa Mohamed berkata antara petunjuk yang mencatat pencapaian lebih baik termasuklah pelaburan langsung asing (FDI) yang merekodkan aliran masuk bersih lebih tinggi meningkat hampir tiga kali ganda kepada RM24.4 bilion berbanding RM8.5 bilion pada suku pertama 2021 dan kira-kira separuh daripada RM48.1 bilion bagi keseluruhan tahun 2021.

Selain itu, katanya, pasaran buruh juga semakin pulih dengan kadar pengangguran berkurangan kepada 4.1 peratus pada suku pertama 2022 dengan bilangan penganggur susut kepada 671,200 orang, iaitu paras terendah sejak suku kedua 2020.

“Indeks Sentimen Pengguna yang diterbitkan oleh Institut Penyelidikan Ekonomi Malaysia (MIER) melepasi nilai ambang optimistik mencatatkan108.9 mata pada suku pertama 2022 berbanding 97.2 mata pada suku keempat 2021.

“Manakala Indeks Keyakinan Ketua Eksekutif yang diterbitkan bersama oleh Vistage dan MIER mencatatkan 122.1 mata pada suku pertama 2022, yang tertinggi sejak pandemik COVID-19,” katanya dalam satu kenyataan hari ini.

Mustapa berkata, pencapaian ekonomi negara dijangka terus kukuh pada suku kedua 2022 didorong oleh pembukaan semula sempadan negara dan peralihan ke fasa endemik bermula 1 April, 2022.

“Pembukaan semula sempadan dijangka dapat memulihkan sektor pelancongan yang terkesan oleh pandemik COVID-19 sejak Mac 2020, terutamanya kepada industri berkaitan termasuk penerbangan, penginapan dan hospitaliti.

“Ini termasuklah jangkaan pertumbuhan ekonomi dunia bagi 2022 yang lebih rendah seperti yang diunjurkan oleh Tabung Kewangan Antarabangsa (3.6 peratus berbanding unjuran 4.4 peratus pada Januari 2022) dan Bank Dunia (3.2 peratus berbanding unjuran 4.1 perats pada Januari 2022).

“Konflik Rusia-Ukraine yang telah berlarutan kira-kira tiga bulan menyebabkan berlakunya gangguan rantaian bekalan global serta peningkatan harga minyak mentah dan komoditi yang akan memberi tekanan kepada kenaikan inflasi,” kata Mustapa.

Selain itu, katanya, langkah yang diambil oleh China untuk mengetatkan sekatan pergerakan bagi membendung COVID-19 akan mempengaruhi permintaan eksport negara memandangkan China merupakan rakan dagangan utama Malaysia.

Sehubungan itu, beliau berkata, kerajaan akan terus memantapkan usaha seperti mempercepat pembaharuan dan transformasi struktur ekonomi, memantapkan kedudukan fiskal kerajaan, menggalakkan pelaburan swasta domestik dan memperkukuh penyampaian perkhidmatan kerajaan terutamanya dalam mengurangkan birokrasi dan memudahkan urusan perniagaan.

“Selain itu, kerajaan juga akan merancakkan aktiviti bagi meningkatkan jaminan bekalan makanan negara dan memastikan kestabilan harga dan membendung kenaikan harga barangan,” katanya.